NAIROBI, 15 September - Harga bahan bakar di Kenya melonjak ke paras tertinggi selepas kerajaan baharu mengurangkan subsidi, sekali gus menambah kesengsaraan bagi penduduk yang sudah berdepan kesukaran ekonomi yang mendalam.Harga petrol meningkat sebanyak 20 syiling Kenya kepada 179.30 syiling (kira-kira AS$1.50) seliter manakala harga diesel dan minyak tanah masing-masing naik 20 dan 25 syiling, kata Pihak Berkuasa Kawal Selia Tenaga dan Petroleum (EPRA).Rejim harga baharu yang akan kekal berkuat kuasa hingga 14 Oktober diumumkan selepas Presiden baharu Kenya, William Ruto berikrar untuk membatalkan subsidi makanan dan bahan bakar.

(Harga bahan bakar melonjak di Kenya selepas subsidi dipotong/Google)

"Campur tangan yang dilakukan tidak membuahkan hasil," kata Ruto dalam ucapan pertamanya sebagai Presiden.Kenya yang bergelut dengan lonjakan harga minyak mentah global, tahun lepas memperkenalkan langkah-langkah untuk melindungi pengguna daripada harga runcit yang tinggi.Ia setakat ini membelanjakan 144 bilion syiling (AS$1.2 bilion), kira-kira 86% daripada pendapatan pelancongan tahun ini untuk subsidi bahan bakar, menurut angka kerajaan.Ruto membidas dasar Presiden terdahulu, Uhuru Kenyatta dengan mengatakan ia melahap berbilion syiling tanpa kesan."Selain sangat mahal, campur tangan subsidi penggunaan terdedah kepada penyalahgunaan, ia memesongkan pasaran dan mewujudkan ketidaktentuan, termasuk kekurangan buatan bagi produk yang disubsidi," katanya.Bawah harga baharu yang diumumkan EPRA, subsidi untuk petrol telah dihapuskan manakala bagi diesel dan minyak tanah telah dikurangkan. -AFP


Senat AS ambil langkah pertama salur terus bantuan ketenteraan ke Taiwan

WASHINGTON, 15 September- Jawatankuasa Senat Amerika Syarikat mengambil langkah pertama ke arah penyaluran terus bantuan ketenteraan bernilai berbilion Dolar kepada Taiwan dan menjadikan hubungan antara kedua-dua pihak lebih rasmi.Dengan sokongan daripada kedua-dua pihak, Jawatankuasa Perhubungan Luar Senat meluluskan Akta Dasar Taiwan, yang ditakrifkan sebagai peningkatan hubungan yang paling menyeluruh sejak AS menukar pengiktirafan dari Taipei ke Beijing pada 1979.Penggubal undang-undang meneruskan tindakan itu di tengah-tengah kebimbangan yang memuncak bagi Taiwan selepas Rusia menyerang Ukraine.Ini ditambah lagi dengan lawatan Speaker Dewan Rakyat AS, Nancy Pelosi ke Taipei, yang mendorong China mengadakan latihan ketenteraan besar-besaran yang dilihat sebagai persediaan untuk melancar pencerobohan.

Senator Bob Menendez, ahli Parti Demokratik Biden yang mengetuai jawatankuasa itu, berkata Amerika Syarikat "tidak mahu berperang atau meningkatkan ketegangan dengan Beijing" tetapi perlu "berhati-hati.""Kami berhati-hati dan secara strategik meredakan ancaman yang dihadapi Taiwan dengan menaikkan kos merampas pulau itu secara paksa supaya ia menjadi terlalu berisiko tinggi dan tidak dapat dicapai," kata Menendez.Senator Jim Risch, anggota tertinggi Republikan dalam jawatankuasa itu, berkata adalah "penting kita mengambil tindakan sekarang untuk memperkukuh pertahanan diri Taiwan sebelum terlambat."Rang undang-undang itu seterusnya perlu mendapatkan kelulusan Senat.Amerika Syarikat telah menjual senjata kepada Taiwan selama beberapa dekad.Undang-undang baharu itu akan menyediakan bantuan keselamatan sebanyak AS$4.5 bilion dalam tempoh empat tahun, satu langkah yang pasti akan menimbulkan kemarahan Beijing. -AFP


13 penumpang maut dalam nahas bas Myanmar

YANGON, 15 September- Sekurang-kurangnya 13 orang terbunuh dan 23 yang lain cedera apabila dua bas penumpang bertembung dengan sebuah kereta yang diletakkan di lebuh raya di tengah Myanmar, kata perkhidmatan penyelamat.Nahas berlaku berhampiran perbandaran Kyaukpadaung di wilayah Mandalay."Secara keseluruhannya 10 lelaki dan tiga wanita terbunuh," kata Jabatan Perkhidmatan Bomba Myanmar.Tiga belas lelaki dan seorang wanita cedera parah, kata perkhidmatan itu, sambil menambah lima lelaki dan empat wanita cedera ringan. Kesemuanya dihantar untuk rawatan di hospital Kyaukpadaung berhampiran.Kenderaan penyelamat, pekerja dan organisasi perkhidmatan sosial bergegas ke tempat kejadian berikutan kemalangan itu.Punca perlanggaran belum diketahui.Sejak rampasan kuasa tentera pada Februari tahun lalu, perintah berkurung pada waktu malam menyebabkan pemandu bergegas ke destinasi mereka. -AFP


Peminat Piala Dunia sokong FIFA beri pampasan kepada pekerja migran

(Antara pekerja asing yang terlibat dalam persiapan stadium sempena Piala Dunia 2022 Qatar/AFP)

NICOSIA, 15 September - Majoriti peminat Piala Dunia menyokong FIFA memberi pampasan kepada pekerja migran bagi pelanggaran hak asasi manusia semasa persiapan kejohanan Piala Dunia 2022 di Qatar, hasil tinjauan Amnesty International yang dikeluarkan pada Khamis.Qatar telah berulang kali menghadapi kritikan mengenai syarat pekerja asing, tetapi menegaskan ia telah membuat penambahbaikan besar dalam beberapa tahun kebelakangan ini.YouGov membuat tinjauan terhadap lebih 17,000 orang dari 15 negara, kebanyakannya di Eropah, serta Amerika Syarikat, Mexico, Argentina, Maghribi dan Kenya, kata Amnesty dalam satu kenyataan.73 peratus responden berkata mereka 'sangat menyokong' atau 'cenderung menyokong' badan induk bola sepak itu menggunakan sebahagian hasil penganjuran Piala Dunia 2022 untuk membayar pampasan kepada pekerja asing.Ia mengatakan mereka mungkin menonton sekurang-kurangnya satu perlawanan, 84 peratus menyokong cadangan itu."Masih ada masa untuk FIFA melakukan perkara yang betul," kata Steve Cockburn dari Amnesty yang menggesanya 'untuk menyediakan program pemulihan, sebelum kejohanan bermula' pada 20 November.

(Grafiti di kaki lima bertulis "100 kematian setiap perlawanan #Kad merah Qatar" yang dipaparkan untuk kempen bertujuan membatalkan bola sepak Piala Dunia 2022 Qatar di Paris/ AFP)

“Penyokong tidak mahu Piala Dunia yang dicemari oleh pelanggaran hak asasi manusia,” tambah Cockburn.Sebagai tindak balas, FIFA berkata ia mengambil maklum tinjauan itu tetapi memberi amaran bahawa 'responden mungkin tidak menyedari sepenuhnya langkah-langkah yang dilaksanakan dalam beberapa tahun kebelakangan ini oleh FIFA dan rakan kongsinya di Qatar untuk melindungi pekerja yang terlibat'."Pekerja telah diberi pampasan dalam pelbagai bentuk di mana syarikat gagal mematuhi piawaian kebajikan pekerja," katanya dalam satu kenyataan."FIFA akan meneruskan usahanya untuk membolehkan pemulihan pekerja yang mungkin telah terjejas akibat kerja berkaitan Piala Dunia FIFA."Qatar telah menghadapi tuduhan kurang melaporkan kematian dan kecederaan di kalangan pekerja asing dan tidak melakukan apa yang sepatutnya untuk mengurangkan keadaan yang teruk.Kerajaan Qatar mengetengahkan pembaharuan besar yang telah diperkenalkannya, termasuk gaji minimum, merungkai skim yang memberi majikan hak ketat ke atas buruh, dan mengenakan peraturan yang lebih ketat untuk bekerja pada musim panas.Dalam temu bual dengan majalah Perancis Le Point, pemerintah Qatar Sheikh Tamim bin Hamad Al-Thani berkata beliau berbangga dengan langkah yang diambil untuk menjaga kebajikan pekerja. - AFP


Belum masa untuk adakan referendum isu republik - PM Australia

SYDNEY, 15 September- Perdana Menteri Australia Anthony Albanese berkata keutamaannya adalah untuk mengadakan referendum mengenai hak politik Orang Asal, bukan isu mengetepikan raja British sebagai ketua negara.Pemimpin Parti Buruh berhaluan tengah itu adalah seorang republikan yang diakui tetapi enggan terlibat dalam perdebatan mengenai mengubah status Australia kepada sebuah republik selepas kematian Ratu Elizabeth II.Sebaliknya, Albanese berkata beliau memberi tumpuan kepada pungutan suara yang dirancang untuk memberi Orang Asli hak untuk dirujuk oleh penggubal undang-undang mengenai perkara yang memberi kesan kepada mereka, yang dipanggil Suara ke Parlimen."Saya mahu rakyat Australia menumpukan perhatian kepada Suara ke Parlimen," katanya kepada penyiar kebangsaan ABC apabila ditanya mengapa negara itu tidak boleh mempertimbangkan masa depannya bawah pemerintahan beraja pada tiga tahun pertama penggal beliau memegang jawatan perdana menteri.“Kita harus berbangga dengan fakta bahawa kita berkongsi benua ini dengan budaya tertua di dunia, sekurang-kurangnya 65,000 tahun."Itu sepatutnya sesuatu yang perlu dibaiki sebelum perkara lain dibahaskan."

(Albanese (depan ketiga kiri) menghadiri upacara meletakkan kalungan bunga di patung Ratu Elizabeth II Britain di Bangunan Parlimen di Canberra pada 10 Sept 2022/AFP)

Australia adalah tanah jajahan British selama lebih 100 tahun. Negara ini memperoleh kemerdekaan pada tahun 1901, tetapi mengekalkan raja sebagai ketua negara.Pada tahun 1999, rakyat dengan majoriti tipis menolak cadangan melepaskan negara itu daripada pemerintahan ratu British.Bagaimanapun tinjauan sebelum referendum 1999 dan sebelum kematian Elizabeth II menunjukkan kebanyakan rakyat Australia memihak untuk menjadi sebuah republik.Isu republik telah dibangkitkan semula sejak Albanese dipilih sebagai perdana menteri awal tahun ini, menggantikan kerajaan konservatif yang lebih menyokong monarki.Beliau segera melantik "menteri republik" pertama negara itu dan mencadangkan supaya satu lagi referendum diadakan pada masa hadapan. - AFP


Pandemik COVID-19 menghampiri penghujung

(Seorang wanita berjalan melepasi mural yang menggambarkan pekerja barisan hadapan penularan COVID-19 di Dublin, Ireland/REUTERS)

GENEVA, 15 September- Jumlah kes baharu COVID-19 dilaporkan telah menurun secara mendadak, kata Pertubuhan Kesihatan Sedunia (WHO) sambil menggesa dunia supaya merebut peluang untuk menamatkan wabak itu.

Kes baharu minggu lalu jatuh ke paras paling rendah sejak Mac 2020, kata Ketua Pengarah WHO, Tedros Adhanom Ghebreyesus.

"Kami tidak pernah berada dalam kedudukan yang lebih baik untuk menamatkan wabak itu," katanya kepada pemberita. "Kami belum sampai ke sana, tetapi penghujungnya sudah di depan mata."

Tetapi dunia perlu melangkah untuk merebut peluang ini, tambahnya.

"Jika kita tidak mengambil peluang ini sekarang, kita menghadapi risiko lebih banyak varian, lebih banyak kematian, lebih banyak gangguan dan lebih banyak ketidakpastian," tambah beliau

Menurut laporan epidemiologi terkini WHO mengenai COVID-19, jumlah kes yang dilaporkan turun 28% kepada 3.1 juta pada minggu berakhir 11 September, berikutan penurunan 12% seminggu sebelumnya

Susulan itu, Ghebreyesus menggesa semua pihak berganding bahu menamatkan penularan wabak berkenaan.

Sekiranya tidak mengambil peluang tersebut, dunia bukan sahaja berisiko menghadapi lebih banyak varian selepas ini.

Malah berdepan lebih banyak kematian dan ketidakpastian, katanya. - AFP


Lima maut runtuhan bangunan di Jordan, operasi mencari dan menyelamat diteruskan

(Polis Jordan dan perkhidmatan kecemasan ditempatkan di tapak bangunan kediaman empat tingkat yang runtuh di tengah Amman, pada 13 September 2022/Foto AFP)

AMMAN, 14 September- Pasukan penyelamat pada Rabu meneruskan misi mencari dan menyelamat 10 mangsa yang masih hilang dalam runtuhan bangunan kediaman empat tingkat, di ibu negara Jordan.Setakat ini, lima orang dilaporkan terbunuh dan 14 lagi cedera."Menurut maklumat kami, 10 orang masih berada di bawah runtuhan bangunan dan sebahagian daripada mereka masih hidup," kata jurucakap kerajaan Faisal Shboul kepada saluran televisyen negeri Al-Mamlaka."Operasi pencarian diteruskan di tapak. Bangunan yang berdekatan antara satu sama lain dan koridor sempit, menyukarkan pencarian," tambahnya.

(Pasukan penyelamat Jordan menggerakan operasi mencari dan menyelamat di bawah runtuhan bangunan kediaman empat tingkat yang runtuh di tengah Amman, pada 13 September 2022/Foto AFP)

Sementara itu, Ketua Perkhidmatan Pertahanan Awam, Hatem Jaber pada Rabu berkata, lebih 300 anggota pertahanan awam mengambil bahagian dalam operasi pencarian mangsa yang terperangkap di bawah runtuhan."Pasukan penyelamat "tidak akan berehat" sehingga semua ditemukan," katanya.Tapak lokasi itu telah ditutup dan polis menghalang penduduk daripada menghampirinya bagi mengelak menghalang operasi mencari, kata seorang wartawan AFP.Insiden runtuhan berkenaan terletak di daerah Jabal al-Weibdeh di tengah ibu negara, salah satu kawasan kejiranan tertua di Amman.-AFP

Berita berkaitanDua maut, 14 cedera dalam insiden bangunan runtuh di Jordan


Filipina benar semula rakyatnya bekerja di Arab Saudi bermula November ini

MANILA, 14 September- Filipina menarik balik larangan penghantaran pekerja domestik ke Arab Saudi, dan ia akan disambung semula pada 7 November depan.Ini selepas Riyadh bersetuju meningkatkan langkah perlindungan untuk migran Filipina, kata seorang pegawai.Keputusan dibuat selepas perbincangan antara Jabatan Pekerja Asing Filipina dan Kementerian Sumber Manusia Arab Saudi.Agensi berkenaan berikrar untuk bekerjasama rapat bagi menyediakan kemudahan pekerja yang layak dan produktif serta memastikan "perlindungan hak mereka", menurut kenyataan bersama yang dikeluarkan, pada lewat Selasa.Antara lain, pekerja dibenarkan berhenti sebelum tamat kontrak sekiranya berlaku penyalahgunaan oleh majikan dan perlindungan insurans akan disediakan untuk gaji yang tidak dibayar."Sebarang tindakan keganasan dan tidak bermoral adalah alasan untuk pra-pemberhentian," kata Setiausaha Pekerja Asing Filipina, Susan Ople dalam taklimat.

(Arab Saudi ialah destinasi pilihan pekerja Filipina/Foto fail AFP)

Sementara itu, Pengarah Eksekutif Pusat Advokasi Migran yang berpangkalan di Manila, Ellena Sana mengalu-alukan perubahan itu, namun berkata penguatkuasaan adalah langkah bagi perlindungan kritikal."Tidak cukup mereka membuat pengumuman itu. Usaha wajar adalah penting bagi memastikan semua pembaharuan tersebut dilaksanakan di lapangan," kata Sana.Manila pada November tahun lalu, menghentikan penghantaran pekerja ke Arab Saudi susulan terdapat laporan mengenai penderaan dan gaji tidak dibayar.Lebih 700,000 warga Filipina bekerja di Arab Saudi, kebanyakannya sebagai pembantu rumah, menurut data rasmi terkini.-AFP


Nasib Prayut diketahui pada 30 September

(Gambar diambil dan dikeluarkan oleh Kerajaan Diraja Thailand pada 9 September 2022 menunjukkan Perdana Menteri Thailand yang digantung tugas Prayut Chan-O-Cha (kanan)  menandatangani buku takziah untuk mendiang Ratu Elizabeth II di kedutaan British di Bangkok/Foto AFP)

BANGKOK, 14 September- Mahkamah Perlembagaan Thailand menetapkan 30 September depan, berhubung sama ada Prayut Chan-O-Cha dipecat daripada jawatan Perdana Menteri atau sebaliknya.Prayut yang menyandang jawatan itu pada 2014, digantung tugas bulan lalu, membolehkan pihak mahkamah meneliti peruntukan undang-undang sedia ada memandangkan beliau telah mencapai had penggal sebagai Perdana Menteri.Di bawah perlembagaan Thailand 2017, seorang Perdana Menteri tidak boleh berkhidmat lebih daripada lapan tahun."Mahkamah Perlembagaan mempertimbangkan bahawa kes itu adalah isu undang-undang dan terdapat bukti yang mencukupi untuk memutuskan," kata kenyataan itu.Jika mahkamah membenarkan, Prayut secara teknikal boleh terus berkhidmat sehingga 2025 atau 2027, sekiranya beliau memenangi pilihan raya umum yang dijangka pada Mac tahun depan.Buat masa ini, jawatan Perdana Menteri Thailand dipangku timbalannya, Prawit Wongsuwan.-AFP


Askar Thai tembak bunuh dua rakan

(Anggota polis dan tentera membuat rondaan selepas seorang yang dikatakan penembak ditahan di Pusat Latihan Tentera Komando di Bangkok pada 14 September 2022 / AFP)

BANGKOK, 14 September- Seorang askar Thailand membunuh dua orang dan mencederakan seorang lagi dalam satu kejadian tembakan di sebuah kem tentera di Bangkok pada Rabu.Sarjan Mejar Yongyuth Mungkornkim, seorang kerani di Kolej Perang Tentera Diraja Thai, menembak tiga askar lain sekitar 8:45 pagi, kata tentera dalam satu kenyataan.Lelaki berusia 59 tahun itu cuba melarikan diri dari tempat kejadian tetapi menyerah diri sekitar jam 10 pagi, kata timbalan jurucakap polis negara Kissana Phathanacharoen kepada pemberita."Seluruh angkatan tentera ingin mengucapkan takziah kepada keluarga tentera yang terkorban dan yang cedera. Insiden ini merupakan satu kehilangan bagi kedua-dua keluarga dan organisasi," timbalan jurucakap tentera Kolonel Kanan Sirichan Nga-thong berkata dalam satu kenyataan."Punca dan motif kejadian itu sedang dalam siasatan."Selepas kejadian tembakan itu, pegawai polis dan tentera mengawal pintu fasiliti itu, sebahagian daripada kompleks besar bangunan tentera di utara ibu negara.Kenyataan tentera menamakan mangsa sebagai Sarjan Mejar Nopparat Inthasunthorn dan Sarjan Mejar Prakarn Sinsong.Mangsa ketiga, Sarjan Mejar Yongyuth Panyanuwat, dikejarkan ke hospital untuk rawatan, kata kenyataan itu.Pemangku Perdana Menteri Prawit Wongsuwan memberitahu pemberita, polis sedang menyiasat tetapi masih terlalu awal untuk memastikan motif penembak itu.Kesihatan mental suspek sedang dinilai sebagai sebahagian daripada siasatan, kata polis. Laporan awal mencadangkan senjata yang digunakan ialah pistol 9mm.Walaupun Thailand mempunyai kadar pemilikan senjata yang tinggi, insiden tembakan besar-besaran amat jarang berlaku.Tetapi pada tahun lalu, terdapat sekurang-kurangnya dua lagi kes 'tembak bunuh' yang berkaitan dengan anggota tentera, menurut Bangkok Post.Dan pada 2020, dalam salah satu insiden paling ngeri di kerajaan itu dalam beberapa tahun kebelakangan ini, seorang askar menembak mati 29 orang dalam kejadian amuk 17 jam dan mencederakan lebih banyak lagi sebelum dia ditembak mati oleh komando.Tembakan beramai-ramai itu, yang mengejutkan Thailand, dikaitkan dengan pertikaian hutang antara lelaki bersenjata Sarjan-Mejar Jakrapanth Thomma dan seorang pegawai kanan.Tentera mempunyai pengaruh yang kuat dalam banyak aspek kehidupan di Thailand daripada politik kepada perniagaan, dan telah campur tangan untuk merampas kuasa berkali-kali dalam beberapa dekad, yang terbaru pada 2014. -AFP

(Foto menunjukkan kereta polis diletakkan di luar pintu pagar selepas seorang yang dikatakan penembak ditahan di Pusat Latihan Tentera Komando di Bangkok pada 14 September 2022 / AFP)


Nahas pesawat Yemenia Airways: Mahkamah Perancis keluarkan keputusan hari ini

(Lakaran mahkamah pembukaan perbicaraan nahas Yemenia Airways di Paris/fail AFP)

PARIS, 14 September- Mahkamah Perancis dijangka mengeluarkan keputusan berhubung kematian 152 orang dalam nahas Yemenia Airways pada 2009, hari ini.Syarikat penerbangan Yaman itu berdepan denda maksimum €225,000 jika didapati bersalah.Pada 29 Jun 2009, pesawat terbabit dalam perjalanan ke Moroni, iaitu ibu kota kepulauan Comoros yang terletak antara Mozambique dan Madagascar, selepas berlepas dari lapangan terbang Sanaa.Pesawat Airbus A310 itu terjunam ke Lautan Hindi, mengorbankan semua penumpang dan anak kapal, kecuali kanak-kanak perempuan warga Perancis, Bahia Bakari yang ketika itu berusia 12 tahun."Saya dapat merasakan gegaran, tetapi tiada siapa yang bertindak balas mengenainya."Jadi saya berkata kepada diri sendiri ia pasti perkara biasa," kata Bakari di mahkamah Paris pada Mei semasa perbicaraan, yang dihadiri oleh berpuluh-puluh rakan dan saudara mara mangsa.Secara tiba-tiba "saya merasakan sesuatu seperti renjatan elektrik melalui badan," beliau mengingatinya sebelum jatuh pengsan. Bakari kemudian mendapati dirinya berada di dalam air di antara serpihan pesawat.Bakari pada hari kejadian dalam perjalanan ke majlis perkahwinan di Comoros, bersama ibunya. -AFP

(Gambar pada 9 Mei 2022 menunjukkan mangsa terselamat, Bahia Bakari (kiri) tiba di Mahkamah Paris untuk perbicaraan pembukaan dalam kes nahas 2009 penerbangan Yemenia Airways yang mengorbankan 152 orang/Foto fail AFP)


Rusia salur AS$300 juta campur tangan pilihan raya negara lain, dedah perisikan AS

WASHINGTON, 14 September- Rusia secara rahsia telah menyalurkan sekurang-kurangnya AS$300 juta kepada parti politik dan calon asing di 24 negara sejak 2014.Ia dalam usaha untuk mendapatkan pengaruh, menurut penilaian perisikan Amerika Syarikat (AS) yang didedahkan, pada Selasa.Perisikan AS "menilai itu adalah merupakan angka minimum dan Rusia berkemungkinan telah memindahkan dana tambahan secara rahsia dalam kes yang tidak dapat dikesan," kata seorang pegawai kanan pentadbiran."Kami fikir ini hanyalah sebahagian daripada banyak kes," kata pegawai itu kepada pemberita dengan syarat tidak mahu namanya disiarkan.Salah satu kes disebut dalam penilaian baharu itu, perisikan AS menyatakan bahawa seorang duta Rusia di sebuah negara Asia yang tidak dinamakan, memberikan jutaan dolar kepada seorang calon presiden.

Kedutaan Rusia di Ecuador juga, didakwa menyalurkan 'sejumlah dana besar' dari 2014 hingga 2017 untuk campur tangan dalam pilihan raya negara itu.Penilaian tersebut menyatakan Rusia telah menggunakan kontrak dan syarikat rekaan untuk membiayai parti.Manakala syarikat milik kerajaannya secara langsung menyalurkan pembiayaan terselindung di Amerika Tengah, Asia, Asia Barat dan Afrika Utara, menurut penilaian itu.Pentadbiran Presiden, Joe Biden meminta penilaian itu dibuat berikutan pencerobohan Rusia pada 24 Februari ke atas Ukraine, yang mendorong usaha besar AS untuk meminggirkan Moscow daripada kuasa Eropah.-AFP


Seorang mati, dua cedera lelaki mengamuk di kemudahan tentera Bangkok

BANGKOK, 14 September- Seorang mati dan dua lagi cedera akibat ditembak seorang lelaki dalam kejadian di kemudahan tentera di Bangkok, hari ini.

Menurut Jurucakap Timbalan Ketua Polis Negara, Kissana Phathanacharoen, pelaku telah ditahan sejurus selepas kejadian yang berlaku di Pusat Latihan Operasi Tentera yang terletak dalam kawasan kompleks tentera di sini.

Media tempatan melaporkan, pelaku seorang tentera, namun motif serangan masih belum dipastikan.

“Tembakan itu menyebabkan seorang mati dan dua orang cedera. Polis telah mengawal kawasan kejadian,” kata Kissana Phathanacharoen kepaa AFP.

“Kami telah berjaya menahan suspek.” tambahnya.

Pada 2020, seorang anggota tentera menembak mati 29 orang dalam kejadian amuk yang berlanjutan selama 17 jam dan mencederakan puluhan yang lain sebelum pelaku ditembak mati oleh anggota komando, kejadian yang amat mengejutkan penduduk Thailand.

Kejadian tembakan itu dikaitkan dengan pertikaian hutang antara lelaki bersenjata Sarjan-Mejar Jakrapanth Thomma dengan seorang pegawai kanan dan pihak tentera menyatakan pelaku bertindak di luar kawalan dan ganas.

Di Thailand tentera mempunyai pengaruh besar dalam banyak aspek kehidupan daripada politik kepada perniagaan, dan telah berkali-kali campur tangan untuk merampas kuasa sejak beberapa dekad; terakhir pada 2014. -AFP

(Anggota polis dan tentera mengawal kawasan kejadian selepas lelaki bersenjata melepaskan tembakan di Pusat Latihan Operasi Tentera di Bangkok pada 14 September 2022/AFP)


Dua wartawan ditembak mati di Haiti

(Pegawai polis mengalihkan guni yang diguan sebagai penghadang semasa bantahan terhadap kekurangan bahan api yang semakin meningkat, harga pengguna yang melambung tinggi dan jenayah, di Port-au-Prince, Haiti 29 Ogos 2022/REUTERS)

PORT-AU-PRINCE, 14 September- Dua wartawan Haiti ditembak mati ketika membuat liputan, tatkala keganasan terhadap pengamal media semakin meningkat di ibu negara berkenaan.Wartawan tersebut dikenali sebagai Tayson Latigue dan Frantzsen Charles, ditembak di Cite Soleil, salah satu kawasan setinggan terbesar di Haiti, yang menyaksikan serangan keganasan oleh geng bersenjata selama berbulan-bulan."Mereka adalah sebahagian daripada sekumpulan tujuh wartawan yang pergi ke kawasan itu untuk membuat laporan pertempuran bersenjata yang membawa kepada kematian seorang remaja pada Sabtu," kata wartawan Robest Dimanche, Jurucakap Media Kolektif Dalam Talian Haiti, kepada AFP."Kedua-dua wartawan itu dibunuh ketika pulang dari kawasan kejiranan ibu bapa mangsa."Selepas kematian, mayat mereka dibakar," kata Robest memberitahu keterangan wartawan yang terselamat.Latigue bekerja untuk saluran digital "Ti Jenn Jounalis," juga merupakan pengasasnya. Charles pula bekerja untuk "FS News Haiti dan kematian beliau diumumkan dalam Facebook rasminya."Kami mengumumkan dengan penuh kesedihan kematian wartawan kami Frantzsen Charles dan seorang lagi rakan sekerja. Mereka dibunuh oleh kumpulan bersenjata semasa membuat laporan di Cite Soleil. Kami menuntut keadilan untuk rakan sekerja kami," kata kenyataan itu.

(Penunjuk perasaan bertindak balas apabila seorang pegawai polis mengambil kedudukan semasa bantahan terhadap ketidakamanan, inflasi dan menggesa peletakan jawatan Perdana Menteri, Ariel Henry, di Port-au-Prince, Haiti, 7 September 2022/REUTERS)

Sementara itu, Perdana Menteri Haiti, Ariel Henry berkata beliau "sangat terkejut" dengan pembunuhan itu."Kami mengutuk sekeras-kerasnya perbuatan biadab ini,” tulisnya di Twitter, pada Isnin malam.Haiti dilanda krisis politik dan ekonomi selama bertahun-tahun, diburukkan lagi dengan pembunuhan presiden Jovenel Moise pada 2021.-AFP


Denmark latih tentera Ukraine

(Gambar yang diambil pada 13 September 2022 menunjukkan sebuah bangunan kediaman musnah akibat serangan peluru berpandu di Kharkiv, di tengah-tengah pencerobohan Rusia ke atas Ukraine/Foto AFP)

COPENHAGEN, 14 September- Denmark akan melatih askar Ukraine di wilayahnya, sebagai bentuk sokongan kepada tentera Kiev menentang pencerobohan Rusia.Program itu dilihat sama seperti di Britain yang telah memulakan latihan merekrut hingga 10,000 tentera Ukraine tidak berpengalaman, sejak Julai."Akan ada latihan di Denmark. Saya tidak boleh memberikan butiran lanjut tetapi tentera Ukraine akan menjalani latihan di Denmark," kata Menteri Pertahanan Denmark, Morten Bodskov.Beliau menyatakan demikian kepada agensi berita Denmark Ritzau, semasa lawatan ke Kiev.

Bulan lalu, Persidangan Penderma Ukraine, di sini yang dihadiri 26 negara menjanjikan AS$1.5 bilion lagi bantuan untuk latihan dan peralatan bagi tentera Kiev.

(Presiden Ukraine, Volodymyr Zelensky (kiri) ketika pertemuan bersama Menteri Pertahanan Denmark, Morten Bodskov (kanan)/Foto AFP)

Dalam pada itu, beberapa hari kebelakangan ini, Ukraine mendakwa telah berjaya menawan semula beberapa wilayahnya.Ia termasuk berpuluh kawasan di timur laut dalam serangan balas pantas terhadap tentera Rusia.-AFP


“Dunia dalam bahaya” semua pemimpin perlu sepakat - PBB

(Bendera negara di pintu masuk pejabat PBB di Geneva diturunkan sebagai penghormatan kemangkatan Ratu Elizabeth II pada 8 September 2022, ketika berusia 96 tahun/AFP)

NEW YORK, 14 September- Setiausaha Agung Pertubuhan Bangsa Bersatu (PBB) Antonio Guterres menggesa komuniti antarabangsa bersolidariti dan bekerjasama menangani “dunia dalam bahaya” ketika sesi pembukaan Perhimpunan Agung PBB ke-77.

“Kita berdepan dunia dalam bahaya merangkumi ke semua tugas atau kerja untuk mengekalkan keamanan, hak asasi manusia dan pembangunan mampan, kata Guterres, merujuk konflik dan perubahan iklim, sistem kewangan global yang rosak,” kemiskinan, ketidaksamaan, kekurangan makanan dan perpecahan.

“Menangani cabaran bersama memerlukan solidariti berterusan selaras usaha kita kerana kita perlu menunjukkan janji dan potensi besar organisasi ini," katanya menjelang permulaan acara peringkat tinggi Perhimpunan Agung itu.

(Setiausaha Agung PBB, Antonio Guterres/fail AFP)

Minggu depan, puluhan ketua-ketua negara dan kerajaan dari seluruh dunia akan berucap secara bergilir-gilir pada Perhimpunan Agung PBB itu.

Bagaimanapun, belum ada maklumat mengenai perubahan jadual menjelang upacara pengebumian Ratu Elizabeth II yang dijadualkan Isnin depan, dijangka dihadiri ramai pemimpin dunia.

Sidang kemuncak berkaitan pendidikan dijadualkan berlangsung Isnin ini, menyaksikan 90 pemimpin sebelum ini telah mengesahkan kehadiran mereka, akan diteruskan.

Menurut jurucakap Guterres, ketua pertubuhan dunia itu dijadual tidak akan ke London untuk menghadiri majlis persemadian Ratu Elizabeth II. -AFP


AS rekod kematian kedua cacar monyet

(Tabung uji berlabel "Virus monkeypox positif" dilihat dalam ilustrasi yang diambil pada 22 Mei 2022/Foto fail REUTERS)

WASHINGTON, 14 September- Amerika Syarikat (AS) merekodkan kematian kedua akibat cacar monyet, pada Selasa, meski ketika kes terus menurun di seluruh negara.Kematian baharu itu melibatkan seorang penduduk dari Los Angeles County yang mengalami masalah imuniti teruk sehingga dimasukkan ke hospital, menurut kenyataan oleh Jabatan Kesihatan Tempatan.Bagaimanapun, butiran lanjut kes berkenaan tidak didedahkan."Mereka yang mengalami gangguan imun teruk dan mengesyaki telah dijangkiti cacar monyet digalakkan untuk mendapatkan rawatan," kata kenyataan itu.

(Gambar elektron mikrograf edaran Institut Alahan dan Penyakit Berjangkit Kebangsaan (NIAID) menunjukkan zarah cacar monyet (hijau) yang ditemui dalam sel yang sudah dijangkiti (merah jambu dan ungu)/Foto fail AFP)

Kematian pertama dikaitkan dengan virus berkenaan berlaku di Texas, dilaporkan pada 30 Ogos lalu.Mangsa dikatakan mengalami gangguan imun yang teruk dan kes itu sedang disiasat bagi menentukan peranan cacar monyet dalam kematian mangsa.Sejak penularan wabak tersebut, Mei lalu, sejumlah 22,000 kes cacar monyet dicatatkan di Amerika Syarikat.Angka itu mula menurun pada pertengahan Ogos, selepas pihak berkuasa mengedarkan ratusan ribu dos vaksin.-AFP


Alternatif kepada dunia Barat dibentang dalam Sidang Kemuncak SCO

MOSCOW, 14 September- Alternatif kepada dunia Barat akan dibentang dalam Sidang Kemuncak Pertubuhan Kerjasama Shanghai (SCO) di bandar Samarkand, Uzbekistan pada Khamis dan Jumaat ini, kata Kremlin.Sidang kemuncak serantau itu bakal dihadiri Presiden Rusia Vladimir Putin, rakan sejawatannya dari China Xi Jinping dan beberapa pemimpin Asia lain.SCO terdiri daripada China, Rusia, India, Pakistan dan empat negara Asia Tengah iaitu Kazakhstan, Kyrgyzstan, Uzbekistan dan Tajikistan; sebagai organisasi politik, ekonomi dan keselamatan untuk menyaingi institusi Barat.Pertemuan itu akan menjadi sebahagian daripada lawatan pertama Xi ke luar negara sejak bermulanya penularan pandemik COVID-19 dan ketegangan hubungan antara Rusia dengan Barat yang berpunca daripada konflik di Ukraine.

(Vladimir Putin dengan Presiden China Xi Jinping semasa pertemuan mereka diluar sidang kemuncak BRICS, di Brasilia, Brazil, 13 November/File REUTERS)

"SCO menawarkan alternatif sebenar kepada organisasi berteraskan Barat," kata Penasihat Dasar Luar Rusia Yuri Ushakov kepada pemberita di sini."Semua ahli SCO berpegang pada ketertiban dunia yang adil," katanya sambil menyifatkan sidang kemuncak itu berlangsung berlatarbelakangkan perubahan geopolitik berskala besar.SCO, katanya, "adalah organisasi terbesar di dunia, ia merangkumi separuh penduduk planet kita".Putin akan mengadakan perbincangan dengan Xi, Presiden Iran Ebrahim Raisi dan Perdana Menteri Pakistan Shehbaz Sharif pada Khamis, kata Ushakov, sebelum menghadiri sesi utama sidang kemuncak itu pada hari Jumaat.Pada hari Jumaat beliau juga akan bertemu dengan Perdana Menteri India Narendra Modi, Presiden Turkiye Recep Tayyip Erdogan dan pemimpin Azerbaijan Ilham Aliyev."Pertemuan dengan Xi adalah amat penting, topik utama antarabangsa dan serantau akan dibincangkan, termasuk konflik di Ukraine dan hubungan ekonomi Rusia-China yang semakin meningkat," kata Ushakov. -AFP


(Pasukan penyelamat sedang mencari dan menyelamat mangsa di tapakbangunan kediaman empat tingkat runtuh di Amman, Jordan/AFP)

AMMAN, 14 September- Mayat dua orang mangsa ditemukan selepas sebuah bangunan kediaman empat tingkat runtuh di ibu negara Jordan, kata pihak berkuasa sambil menambah 14 lagi berjaya diselamatkan tetapi yang lain masih terperangkap.Jurucakap keselamatan Amer al-Sartawy memberitahu televisyen kerajaan bahawa jumlah kematian terbaharu akibat insiden itu ialah dua kematian, selepas satu dilaporkan pada awalnya, sambil menambah 14 yang lain cedera."Pasukan penyelamat menarik keluar mayat kedua dari runtuhan bangunan di daerah Jabal al-Weibdeh di sini, katanya.Usaha untuk menyelamatkan lebih ramai mangsa sedang dijalankan.Sumber perkhidmatan pertahanan awam berkata masih terdapat sebilangan orang yang terperangkap, tanpa memberikan angka yang tepat.Pekerja penyelamat dilihat menggali runtuhan manakala kenderaan kecemasan berkumpul di luar lokasi kemalangan.

(usaha mencari dan menyelamat mangsa bangunan runtuh)

"Perdana Menteri Bisher al-Khasawneh memeriksa bangunan yang rosak itu bersama-sama dengan menteri dalam negeri, kesihatan dan maklumat," kata seorang wartawan AFP.Jurucakap kerajaan Faisal al-Shaboul memberitahu pemberita di tapak itu bahawa Khasawneh telah mengarahkan Datuk Bandar Amman dan pegawai lain supaya menyiasat punca keruntuhan.Timbalan Perdana Menteri Jordan Tawfiq Kreishan memberitahu televisyen kerajaan bahawa "antara sebab bangunan itu runtuh adalah ia sudah lama dan usang".Bangunan di sekeliling sedang dinilai, tambah beliau.Jabal al-Weibdeh adalah antara daerah tertua di Amman, sejak awal abad ke-20 dan didiami sejumlah besar ekspatriat. -AFP

(Dua maut, 14 cedera dalam insiden bangunan runtuh di Jordan/REUTERS)


Serbia haramkan perhimpunan LGBTQ pan-Eropah

BELGRADE, 14 September- Pihak berkuasa Serbia tetap melarang perhimpunan pan-Eropah komuniti LGBTQ, EuroPride yang dirancang diadakan di Belgrade walaupun berhadapan bantahan daripada penganjur dan penyokong mereka.Notis rasmi larangan telah diserahkan kepada pihak penganjur.Kementerian Dalam Negeri kemudiannya mengesahkan bahawa perarakan EuroPride pada hari Sabtu ini tidak dibenarkan."Konflik tidak masuk akal di jalan-jalan di Belgrade akan membahayakan keselamatan peserta perarakan dan orang ramai," kata Menteri Dalam Negeri, Aleksandar Vulin.Ketegangan semakin memuncak di Belgrade sejak Presiden Serbia, Aleksandar Vucic menggesa acara itu dibatalkan akhir bulan lalu, mendorong bantahan daripada komuniti LGBTQ negara itu yang berikrar untuk meneruskan demonstrasi pada hari Sabtu.Larangan rasmi itu dibuat hanya beberapa hari selepas beribu-ribu orang mengambil bahagian dalam demonstrasi anti-Pride di Belgrade, dengan kumpulan penunggang motosikal, paderi Ortodoks dan nasionalis sayap kanan menuntut perhimpunan EuroPride dilarang.

(Sukarelawan LGBT sedang menyelaraskan sepanduk semasa majlis perasmian EuroPride 2022 di Belgrade pada 12 September 2022/AFP)

Salah seorang penganjur acara itu, Goran Miletic bagaimanapun berkata demonstrasi akan diteruskan walaupun diharamkan.Perarakan Belgrade Pride pada 2001 dan 2010 dicemari keganasan dan rusuhan selepas kumpulan sayap kanan menyasarkan acara tersebut.Sejak 2014, perarakan dianjurkan secara tetap tetapi dilindungi pasukan penguat kuasa dalam jumlah yang besar.Perhimpunan EuroPride diadakan di negara yang berbeza setiap tahun.Jika dibenarkan pihak berkuasa, ini akan menjadi kali pertama Serbia menganjurkan acara itu. -AFP


Raja Charles III ketuai adindanya di samping keranda Ratu di Edinburgh

LONDON, 13 September - Raja Britain Raja Charles III yang mengetuai empat adindanya setia berada di samping keranda mendiang Ratu Elizabeth II di Katedral St Giles di Edinburgh pada Isnin.Selain Raja Charles III, Puteri Anne (Princess Royal), Putera Edward (Earl of Wessex) dan Putera Andrew (Duke of York) kekal berdiri di samping keranda bonda ratu di dalam katedral itu ketika orang ramai memberi penghormatan terakhir.Keranda ratu akan diterbangkan ke London pada Selasa, menurut Agensi Anadolu.Terdahulu pada Isnin, Raja Charles dan isterinya, Queen Consort Camilla, tiba di Parlimen Scotland bagi menerima ucapan takziah.

Raja Charles turut berkenan mengadakan pertemuan dengan Menteri Pertama Scotland Nicola Sturgeon dan pemimpin politik Scotland."Kami berbesar hati dengan kehadiran Yang Mulia, Raja Charles III, dan Queen Consort mencemar duli pada hari ini."Yang Mulia, kami bersedia untuk menyokong tuanku dan ketika tuanku meneruskan legasi luar biasa bonda tercinta, Permaisuri kami.“Ratu Elizabeth, Ratu Scotland – kami berterima kasih atas jasanya. Semoga mendiang Ratu bersemadi dengan tenang,” kata Sturgeon. - BERNAMA


Pengebumian Ratu Elizabeth II, lebih 500 tokoh dunia dijangka hadir

EDINBURGH, 13 September - Lebih 500 tokoh dunia dijangka menghadiri istiadat pengebumian negara, Ratu Elizabeth II, Isnin depan.Istiadat yang dijadual diadakan di Westminster Abbey London itu akan menjadi acara antarabangsa terbesar diadakan di Britain sejak beberapa dekad lalu.Presiden Amerika Syarikat, Joe Biden antara terawal mengumumkan beliau bersama isteri, Jill Biden akan terbang ke London untuk menghadiri istiadat tersebut.

Sementara itu, Presiden Perancis, Emmanuel Macron, Presiden German, Frank-Walter Steinmeier, Presiden Itali, Sergio Mattarella, Presiden Turkiye, Recep Tayyip Erdogan dan Presiden Brazil, Jair Bolsonaro juga akan hadir.Turut berangkat ke London untuk istiadat tersebut adalah Maharaja Jepun, Naruhito, Raja Sepanyol, Felipe dan Ratu Letizia serta bekas raja Sepanyol Juan Carlos I dan Ratu Sofia.Pemimpin dari negara Komanwel termasuk Australia, New Zealand dan Kanada, juga dijadualkan hadir.-AFP


Jepun tidak mahu guna ujian senjata antisatelit

MOSCOW, 13 September - Jepun memutuskan untuk meninggalkan ujian senjata antisatelit bagi menggalakkan perbincangan mengenai kebertanggungjawaban terhadap angkasa lepas, lapor Sputnik."Keputusan ini adalah hasil daripada pertimbangan Kerajaan Jepun selepas pengumuman Kerajaan Amerika Syarikat (AS) untuk tidak menjalankan ujian peluru berpandu antisatelit (ASAT) yang mengakibatkan kerosakan secara langsung, pada April lalu," kata Kementerian Luar Jepun dalam satu kenyataan.Kementerian itu menekankan, Tokyo secara aktif mempromosi perbincangan diperingkat masyarakat antarabangsa mengenai mengenai pembangunan tentang tanggungjawab manusia terhadap angkasa lepas.

Naib Presiden AS, Kamala Harris mengumumkan keputusan mengharamkan ujian senjata antisatelit AS semasa lawatannya ke Pangkalan Angkatan Angkasa Vandenberg di California pada awal April.Pentadbir NASA, Bill Nelson menyeru agar negara lain untuk mengenakan moratorium sama keatas ujian senjata antisatelit. - BERNAMA


Wilayah Tigray diserang lagi

KENYA, 13 September - Serangan udara berlaku di ibu kota wilayah Tigray di utara Ethiopia pada Selasa, kata pegawai hospital dan pemberontak Tigray.Serangan ke atas Mekele berlaku hanya beberapa hari selepas Barisan Pembebasan Rakyat Tigray (TPLF) menyatakan persediaannya untuk gencatan senjata dan perbincangan dengan kerajaan Perdana Menteri Abiy Ahmed, selepas hampir dua tahun berperang."Dron AbiyAhmed menyasarkan Kampus Adi Haki Universiti Mekelle," kata jurucakap TPLF Getachew Reda di Twitter.Kibrom Gebreselassie, seorang pegawai kanan di Hospital Ayder Tigray berkata terdapat "serangan dron awal pagi" ke atas Mekele."Seorang pesakit yang cedera tiba di Ayder. Bagaimanapun jumlah korban masih belum diketahui," katanya.

AFP tidak dapat mengesahkan sebarang maklumat susulan akses ke utara Habsyah sangat terhad dan Tigray yang mengalami gangguan komunikasi lebih setahun.Tiada sebarang reaksi terkini daripada pegawai kerajaan.Tigray sebelum ini telah dilanda beberapa serangan udara sejak pertempuran semula pada akhir Ogos, antara tentera kerajaan dan sekutu mereka serta pemberontak TPLF di utara Habsyah.Komuniti antarabangsa termasuk Setiausaha Agung Pertubuhan Bangsa-Bangsa Bersatu (PBB) Antonio Guterres, Ketua Suruhanjaya Kesatuan Afrika (AU) Moussa Faki Mahamat, dan Setiausaha Negara Amerika Syarikat (AS) Antony Blinken, menggesa pihak bertelagah untuk mengambil peluang untuk berdamai.Addis Ababa masih belum mengulas secara rasmi mengenai tawaran itu.- AFP


Pelancaran Roket Artemis ke bulan, 27 September depan

WASHINGTON, 13 September - NASA menyasarkan 27 September ini sebagai tarikh terbaharu pelancaran Roket Artemis satu dalam misi ke bulan.Agensi itu dalam kenyataan memaklumkan, misi tersebut bagaimanapun tertakluk kepada kejayaan pasukan kejuruteraan untuk meningkatkan sistem pelancaran roket ke angkasa.Selain keperluan untuk memastikan sistem kecemasan penerbangan berfungsi dengan baik.Jika berjalan lancar, pada 27 September, "tetingkap pelancaran 70 minit akan dibuka pada pukul 11:37 pagi waktu tempatan.Sekiranya misi gagal, tarikh pelancaran akan ditunda pada 2 Oktober.

Misi seterusnya, melibatkan roket Artemis dua, akan membawa angkasawan ke Bulan tanpa mendarat di permukaannya.Sebaik sahaja dilancarkan, kapal angkasa akan mengambil masa beberapa hari untuk sampai ke bulan.Salah satu objektif utama perjalanan adalah untuk menguji pelindung haba kapsul yang pada diameter 16 kaki (lima meter) adalah yang terbesar pernah dibina.NASA mahu membina stesen angkasa bulan yang dikenali sebagai Gateway dan untuk mendapatkan cara dan pandangan mengenai cara untuk bertahan di angkasa dalam tempoh panjang, menjelang misi ke Marikh pada tahun 2030. - AFP


Dua maut dalam insiden keganasan terbaharu di Toronto

(Insiden tembakan pada 22 Oktober 2014 yang menyaksikan seorang askar Kanada ditembak di Memorial Perang Kanada dan seorang penembak dilihat berlari ke arah bangunan parlimen, di mana lebih banyak tembakan dilepaskan / REUTERS)

OTTAWA, 13 September- Seorang pegawai polis terbunuh apabila seorang penembak melepaskan tembakan di barat Toronto pada Isnin.Seorang lagi turut meninggal dunia, menurut media tempatan, dan sekurang-kurangnya tiga orang cedera dalam insiden keganasan itu.“Saya gerun dengan keganasan tidak masuk akal hari ini, termasuk pembunuhan seorang pegawai polis Toronto,” kata Premier Ontario Doug Ford di Twitter.Pada pukul 4:30 petang, polis mengeluarkan amaran tentang suspek bersenjata yang melarikan diri dari pusat beli belah di Mississauga, Ontario dengan kenderaan curi selepas kejadian tembakan.Sejurus kemudian, polis di Milton berkata mereka telah menahan suspek selepas kejadian satu lagi tembakan di bandar itu.Polis di Mississauga memberitahu AFP dua orang telah ditembak, tetapi tidak mengesahkan salah seorang daripada mereka telah meninggal dunia.Polis Milton sementara itu berkata seorang mangsa telah disahkan meninggal dunia di tempat kejadian dan dua yang lain telah dihantar ke hospital.Kanada telah digemparkan dengan beberapa insiden keganasan besar-besaran sejak beberapa tahun kebelakangan ini, termasuk kejadian tikaman di sebuah komuniti Orang Asli Saskatchewan yang terpencil pada 4 September lalu yang menyebabkan 10 maut dan 18 cedera.Salah seorang suspek dalam kes itu ditemui mati, dipercayai dibunuh oleh abangnya, yang kemudiannya ditahan selepas pemburuan empat hari dan mati dalam tahanan.Seorang lelaki bersenjata yang menyamar sebagai anggota polis turut membunuh 22 orang di Nova Scotia pada April 2020, termasuk seorang pegawai polis dua tahun selepas pemandu van membunuh 11 pejalan kaki di Toronto.Dan seorang lagi penembak membunuh enam jemaah di sebuah masjid Bandaraya Quebec pada Januari 2017. -AFP

(Polis dilihat berhampiran tempat kejadian tembakan besar-besaran di Toronto, Kanada, 22 Julai 2018 / REUTERS)


Sri Lanka berdepan situasi politik tidak stabil

NEW DELHI, 13 September - Seorang pegawai kanan hak asasi manusia Pertubuhan Bangsa-Bangsa Bersatu (PBB) menyifatkan situasi semasa Sri Lanka sebagai "rapuh" dan mendesak kerajaan untuk menggalakkan perdamaian nasional ketika negara itu cuba mengatasi krisis kewangan terburuknya.Pemangku Pesuruhjaya Tinggi Hak Asasi Manusia PBB, Nada Al Nashif melahirkan kebimbangan terhadap penahanan pemimpin dan anggota gerakan protes yang menggulingkan pentadbiran terdahulu.Pertukaran kerajaan Sri Lanka pada Julai telah dicapai melalui cara yang sebahagian besarnya aman dan mengikut perlembagaannya.Bagaimanapun keadaan politik dan ekonomi kekal rapuh dan ketidakstabilan yang kekal," katanya kepada Majlis Asasi Manusia Sesi ke-51 di Geneva pada Isnin.

Beliau menegaskan bahawa 13 tahun sejak berakhirnya perang saudara Sri Lanka, berpuluh-puluh ribu mangsa yang terselamat terus mencari keadilan mencari keluarga yang telah hilang.Pegawai PBB itu berkata inflasi di negara itu mencatatkan 66.7 peratus dan 6.3 juta orang dianggarkan mengalami kekurangan makanan.Menteri Luar Sri Lanka Ali Sabry, ketika berucap pada majlis Geneva, berkata kerajaan peka terhadap keadaan sosio-ekonomi yang dihadapi rakyat dan telah memulakan langkah untuk memastikan kesejahteraan mereka terjamin, menurut satu kenyataan PBB. - BERNAMA


17 maut, insiden keganasan di Colombia dalam tempoh 72 jam lalu

(Anggota polis forensik Colombia membuat pemeriksaan di luar bar tempat enam orang dibunuh oleh lelaki bersenjata di kejiranan Las Flores di Barranquilla / AFP)

BOGOTA, 13 September- Sekurang-kurangnya 17 orang terbunuh sejak tiga hari lalu di Colombia dalam beberapa insiden keganasan, kata pihak berkuasa, sambil menekankan tugas besar yang dihadapi Presiden Gustavo Petro.Di bandar utara Barranquilla, enam orang ditembak mati oleh lelaki bersenjata pada pagi Isnin ketika sedang minum di sebuah bar.Polis berkata geng pengedar dadah Gulf Clan melakukan serangan ke atas pesaingnya, ahli kumpulan Los Costenos.Di bahagian utara-tengah Santander, seorang guru, isteri dan dua anaknya dibunuh oleh sekumpulan penyerang pada pagi Ahad, kata pihak berkuasa tempatan.Lima pendatang Venezuela, yang dituduh terlibat dalam pembunuhan itu, kemudian dibunuh orang awam dalam satu tindakan yang disifatkan sebagai balas dendam.Datuk Bandar tempatan telah memberitahu stesen radio nasional bahawa pembunuh adalah "orang dari Venezuela" yang merompak dan menggunakan pisau untuk membunuh mangsa mereka.Susulan serangan itu, seorang mangsa yang tercedera segera meminta pertolongan jiran yang akhirnya, mengambil keadilan ke tangan mereka sendiri dan membunuh lima penyerang tersebut.Sementara pada Ahad dan Isnin, seorang pengawal orang asli tempatan di timur laut jabatan Arauca terbunuh, menurut NGO Indepaz.Pada malam Sabtu, seorang pemimpin kesatuan telah ditembak mati oleh dua penunggang motosikal bersenjata di bandar pelabuhan timur laut Barrancabermeja.Manakala pada malam Jumaat, seorang lagi pemimpin tempatan, seorang wanita muda, ditikam hingga mati di rumahnya di bahagian utara Sucre.Indepaz berkata kematian itu menjadikan jumlah pemimpin tempatan dan masyarakat yang terbunuh sejak negeri itu menandatangani perjanjian damai 2016 dengan gerila Marxist Revolutionary Armed Forces of Colombia kepada 128.Petro, presiden berhaluan kiri pertama Colombia, berikrar berikutan kemenangannya dalam pilihan raya Jun untuk membawa "kedamaian menyeluruh" di negara yang dilanda konflik itu.Colombia telah mengalami konflik selama enam dekad melibatkan gerila berhaluan kiri, pengedar dadah, paramilitari sayap kanan dan pasukan negara.Petro telah berikrar untuk membuka rundingan dengan kumpulan pemberontak terakhir yang diiktiraf di negara itu, Tentera Pembebasan Kebangsaan (ELN).Dia juga berjanji akan berdialog dengan pengedar dadah dalam usaha untuk menamatkan kitaran keganasan. -AFP

(Bar lokasi kejadian menyaksikan enam orang dibunuh oleh lelaki bersenjata di kejiranan Las Flores di Barranquilla, pada 12 September 2022 / AFP)


Perancis dilanda suhu panas tertinggi

Bordeaux, 13 September - Perancis mencatatkan rekod suhu panas tertinggi pada bulan ini, susulan fenomena strok haba di Eropah.Di Mont-de-Marsan misalnya, bahang panas merekodkan bacaan mencecah 39.1 darjah celsius.Cuaca panas di Bandar Bordeaux pula meningkat kepada 37.5 darjah celsius, tertinggi sejak 1987. Perkhidmatan Cuaca Meteo Perancis memaklumkan, fenomena luar biasa itu turut disumbangkan melalui tiupan angin panas dari Maghribi.

Selain kehadiran taufan pasca-tropika Danielle yang kini berada di perairan Portugal.Cuaca panas tersebut mendorong berlakunya pembakaran hutan secara berleluasa.Sejak beberapa bulan lalu, lebih 30,000 hektar telah terbakar sekali gus memaksa ribuan penduduk terpaksa dipindahkan.Selain mengakibatkan kematian dan kemusnahan habitat liar. -AFP


Ukraine berjaya tawan semula 6,000km persegi wilayah bulan ini

(Foto pada 11 September 2022, menunjukkan kapal pengangkut berperisai Rusia yang ditinggalkan berhampiran sebuah kampung di pinggir Izyum, Wilayah Kharkiv, timur Ukraine, di tengah-tengah pencerobohan Rusia ke atas Ukraine/Foto AFP)

KIEV, 13 September- Tentera Ukraine berjaya menawan semula 6,000 kilometer persegi wilayahnya dari Rusia, menerusi serangan balas bulan ini.Perkara itu dimaklumkan Presidennya, Volodymyr Zelensky dalam ucapan hariannya, pada Isnin."Sejak awal September, askar kami telah membebaskan 6,000km persegi wilayah Ukraine di timur dan selatan, dan kami akan bergerak lebih jauh," kata Zelensky.Ukraine mendakwa kejayaan besar dalam serangan balas pantasnya di wilayah Kharkiv di timur laut, menyaksikan berpuluh-puluh kawasan termasuk bandar Izyum, Kupiansk dan Balakliya dirampas semula.Kiev juga mendakwa telah menawan kembali 500km persegi wilayah Kherson selatan.

(Presiden Ukraine, Volodymyr Zelensky bertemu dengan Setiausaha Negara Amerika Syarikat (AS), Antony Blinken yang membuat lawatan mengejut ke Kiev pada 8 September 2022/Foto fail AFP)

Sementara itu, Badan pemikir Institut Kajian Perang yang berpangkalan di Amerika Syarikat (AS) menyatakan bahawa 'Ukraine telah mengubah arus memihak kepadanya, tetapi serangan balas semasa tidak akan menamatkan perang".-AFP


Black Hawk terhempas, tiga orang terbunuh - Taliban

KABUL, 12 September- Sebuah helikopter Black Hawk yang dikendalilkan Taliban selepas pengunduran tentera Amerika Syarikat (AS) dari Afghanistan tahun lalu, terhempas ketika menjalani latihan hujung minggu, menyebabkan dua juruterbang dan seorang kru kapal terbunuh.

Menurut kementerian pertahanan, kejadian berlaku pada Sabtu di kawasan kampus universiti kementerian pertahanan di ibu negara, Kabul.

Helikopter tersebut terhempas “disebabkan masalah teknikal ketika juruterbang menjalani latihan,” kata kementerian pertahanan yang turut memaklukan lima anak kapal cedera.

Tahun lalu, ketika pasukan tentera AS meninggalkan Afghanistan, mereka telah meninggalkan beberapa jet pejuang termasuk helikopter, kenderaan, senjata dan peralatan tentera lain yang bernilai berbilion dolar -- kebanyakannya dikatakan tidak boleh digunakan lagi.

Beberapa helikopter ada yang pernah diterbangkan oleh bekas tentera kerajaan Afghanistan ke negara Asia Tengah, sebelum Taliban mengambil alih ketua pentadbiran Afghanistan sepenuhnya.

Taliban dilapor berjaya menyelenggara dan memulihkan beberapa kelengkapan tentera termasuk helikopter yang dipercayai kini diterbangkan oleh juruterbang dari bekas tentera kerajaan.

Taliban mempamerkan pelbagai peralatan semasa perarakan tentera pada 31 Ogos ketika mereka meraikan ulang tahun pertama mereka kembali berkuasa. -AFP


4 maut dalam kejadian gempa bumi di Papua New Guinea

SYDNEY, 12 September - Sekurang-kurangnya empat orang terbunuh dan beberapa lagi cedera parah dalam kejadian gempa bumi berukuran 7.6 magnitud yang melanda Papua New Guinea pada pagi Ahad, kata Pejabat Pertubuhan Bangsa-Bangsa Bersatu (PBB) bagi Penyelarasan Hal Ehwal Kemanusiaan cawangan serantau di Asia-Pasifik memetik laporan situasi daripada Pasukan Negara PBB di Papua New Guinea pada Ahad. Antara yang maut, seorang daripada daerah Rai Coast di wilayah Madang, dan tiga di bandar Wau di wilayah Morobe. Kesemuanya tertimbus dalam tanah runtuh.Beberapa penduduk di Morobe cedera akibat struktur atau serpihan yang jatuh, dan dilaporkan terdapat kerosakan di pusat kesihatan, rumah, jalan luar bandar dan lebuh raya.Bagaimanapun lapangan terbang komersial serantau masih boleh beroperasi.Sebahagian daripada Lebuhraya Highlands, yang menghubungkan bandar kedua terbesar Lae ke wilayah Highlands, telah rosak, manakala kawasan di sepanjang Markham dan Ramu di Eastern Highlands terjejas.

Akhbar tempatan Post-Courier melaporkan pada Isnin, banyak kedai di Lae masih ditutup kerana stoknya mengalami kerosakan.Perdana Menteri Papua New Guinea, James Marape, dalam sidang akhbar pada petang Ahad, berkata agensi bencana nasional dan wilayah telah mula menilai kerosakan membabitkan bangunan dan infrastruktur seperti jalan raya serta bekalan kuasa.Marape berkata anggaran kos kerosakan akan diketahui esok dan beliau memberi jaminan bantuan akan diberikan bagi memulihkan perkhidmatan dan mata pencarian rakyat nya.Papua New Guinea secara geologinya, merupakan salah satu kawasan paling aktif dan seismik di dunia dan biasanya dilanda lebih daripada 100 gempa bumi bermagnitud 5 atau lebih besar setiap tahun. - AFP


USAID peruntuk AS$60 juta untuk Sri Lanka

COLOMBO, 12 September - Agensi Pembangunan Antarabangsa Amerika Syarikat (USAID) mengumumkan pakej bantuan AS$60 juta untuk Sri Lanka, susulan negara itu kini berdepan krisis kewangan yang sangat kritikal.Pakej bantuan berkenaan diumumkan Ketua USAID, Samantha Power.Jelasnya, daripada jumlah tersebut, AS$40 juta adalah untuk import baja, manakala AS$ 20 juta lagi bantuan berbentuk kemanusiaan.Samantha Power yang sedang mengunjungi Sri Lanka membuat pengumuman itu, keputusan tersebut setelah dia bertemu dengan perwakilan petani di Ja-Ela di luar ibu kota, di sini.Bantuan baja diberikan susulan musim tanaman akan bermula tidak lama lagi melibatkan 1 juta petani.

Beliau menjelaskan, rakyat Sri Lanka juga telah bersatu dengan menuntut perubahan.Sri Lanka berdepan kekurangan bekalan seperti makanan, bahan api dan ubat-ubatan kerana kekangan mata wang asing untuk membayar import. Menurut Program Pangan Dunia, lebih dari enam juta orang atau hampir 30 peratus daripada populasi Sri Lanka ketika ini menghadapi masalah kewangan serius .- AFP


Joe Biden terima jemputan pengebumian Ratu Elizabeth II

ANKARA, 12 September - Presiden Amerika Syarikat (AS) Joe Biden secara rasmi menerima jemputan bagi menghadiri pengebumian Ratu Elizabeth II, pada 19 September ini.Beliau akan ditemani isterinya, Jill Biden."Upacara pengebumian negara Ratu Elizabeth II akan diadakan di Westminster Abbey pada 19 September, umum Istana Buckingham pada Sabtu.Ratu Elizabeth II, raja paling lama memerintah Britain, meninggal dunia pada Khamis di kediaman musim panasnya di Istana Balmoral di Scotland pada usia 96 tahun, selepas 70 tahun menaiki takhta.

(Ratu Elizabeth II, raja paling lama memerintah Britain, meninggal duniapada Khamis di kediaman musim panasnya di Istana Balmoral)

Keranda mendiang Ratu Elizabeth II tiba di Edinburgh pada Ahad (11 September) selepas perjalanan kira-kira enam jam dari Istana Balmoral, di Scotland.Ribuan orang membanjiri jalan raya sepanjang laluan tersebut.Pada hari Selasa, keranda mendiang Ratu Elizabeth II akan dibawa ke Lapangan Terbang Edinburgh untuk diterbangkan ke London. Ia kemudiannya akan diletakkan di Dewan Westminster selama 24 jam untuk membolehkan orang ramai memberi penghormatan terakhir. - BERNAMA


Jasad Ratu Elizabeth II tiba di Edinburgh, rakyat jelata sayu beri penghormatan terakhir

EDINBURGH, 12 September - Suasana sayu mengiringi perjalanan enam jam membawa Jasad Ratu Elizabeth II dari Istana Balmoral ke Istana Holyroodhouse di Edinburgh.Rakyat jelata berbaris di sepanjang laluan kenderaan membawa keranda ratu kesayangan mereka bagi memberi penghormatan terakhir.Jasad baginda ditempatkan di Istana Holyroodhouse selama sehari sebelum dipindahkan ke Katedral St Giles.

Terdahulu, kenderaan membawa keranda Ratu Elizabeth II meninggalkan Istana Balmoral, iaitu kediaman peribadi tempat baginda menghembuskan nafas terakhir.Konvoi kenderaan disertai Puteri Anne dan, suaminya, Naib Laksamana Sir Tim Laurence.Esok, jasad baginda akan diterbangkan ke London.Sementara itu, Raja Charles III bakal berangkat ke Edinburgh hari ini.-AFP


Gempa bumi berukuran 7.6 magnitud melanda Papua New Guinea

PORT MORESBY, 12 September- Gempa bumi berukuran 7.6 pada skala Richter melanda Papua New Guinea (PNG) pagi semalam.Gempa bumi yang berlaku pukul 7.46 pagi waktu tempatan telah mencetuskan kejadian tanah runtuh dan menyebabkan kediaman di perkampungan di Banjaran Finisterre tertimbus, seorang disahkan maut, menurut Kajian Geologi Amerika Syarikat (USGS).USGS telah mengeluarkan amaran tsunami tetapi kemudiannya berkata ancaman itu "sudah berlalu".Penduduk tempatan melaporkan kerosakan pada bangunan berhampiran bandar Pantai Madang dan lebih jauh ke pedalaman.Laman sesawang digital tempatan Loop PNG memaklumkan gegaran turut dirasai di wilayah Lembah Markham, Lae termasuk bandar Kainantu di wilayah Highlands timur, dan di Port Moresby serta beberapa bahagian lain.Gempa bumi juga telah menjejaskan bekalan kuasa di kawasan berkenaan.Mission Aviation Fellowship (MAF) PNG telah menghantar sebuah pesawat untuk memindahkan empat mangsa yang mengalami kecederaan. Perdana Menteri PNG, James Marape yang bimbang dengan kesan akibat gempa itu menasihatkan orang ramai supaya bertenang dan mengambil langkah berjaga-jaga.Pasukan Pertahanan PNG dan polis telah diarah siap siaga untuk menghadapi sebarang kemungkinan.

Gempa bumi yang melanda Papua New Guinea / FOTO AFP

Marape berkata pihaknya akan mengumumkan pelan tindakan awal sementara menunggu laporan penuh mengenai kerosakan dan jumlah mangsa yang terjejas. Pusat gempa bumi dilaporkan pada 6.30 darjah selatan dan 146.55 darjah timur, pada kedalaman 70 kilometer, menurut Pusat Rangkaian Gempa Bumi China (CENC). -AFP


Ribut tropika Kay bantu padam kebakaran di California

(Anggota bomba sedang menyediakan hos bagi memadam kebakaran Fairview, dalam Hutan Nasional San Bernardino berhampiran Hemet, California pada 9 September 2022/Foto AFP)

HEMET, 10 September- Anggota bomba California dapat mengawal kebakaran besar di luar Los Angeles selepas ribut tropika Kay membawa hujan dan suhu lebih sejuk, kata pihak berkuasa Amerika Syarikat (AS), pada Sabtu.Kebakaran Fairview berjaya dikawal 40 peratus setakat petang Sabtu, selepas arahan yang memaksa ribuan penduduk berpindah dan menyebabkan dua orang maut, kata pegawai bomba.Kebakaran yang meletus pada Isnin di titik tengah gelombang haba di barat daya Amerika Syarikat, telah memusnahkan 11,300 hektar hutan dan lebih 20 bangunan.

(Seorang anggota bomba Cal Fire memadamkan kebakaran pokok dalam operasi membina garisan untuk mengawal kebakaran Fireview berhampiran Hemet, California pada 8 September 2022/Foto AFP)

Taufan Kay yang membadai Mexico sebelum ke utara Pantai Pasifik, pada Khamis membawa hujan yang membantu meredakan kebakaran."Aktiviti kebakaran telah dapat diredakan disebabkan oleh kelembapan dari Taufan Kay," menurut Jabatan Perhutanan dan Perlindungan Kebakaran California, Cal Fire dalam kenyataan.Bagaimanapun, pihak berkuasa memberi amaran hujan boleh mengakibatkan risiko berlaku banjir kilat dan tanah runtuh.Ini terutama kawasan di mana tanah terbakar tidak dapat menyerap hujan lebat secara tiba-tiba.-AFP


Operasi loji nuklear Zaporizhzhia dihentikan sepenuhnya

KIEV, 11 September- Operasi di loji tenaga nuklear Zaporizhzhia yang dikuasai Rusia di Ukraine telah dihentikan sepenuhnya. Menurut syarikat nuklear Energoatom, pihaknya telah memutuskan sambungan grid ke loji berkenaan. Rabu lalu, Kyiv menyeru penduduk di sekitar loji itu supaya berpindah atas faktor keselamatan. Rusia dan Ukraine saling menuding jari antara satu sama lain. Serangan terhadap loji nuklear mencetuskan kebimbangan berlakunya bencana nuklear.Presiden Ukraine, Volodymyr Zelensky menggesa agar kawasan sekitar loji berkenaan dibebaskan daripada aktiviti ketenteraan.

Sementara itu, Rusia telah menggerakkan tentera dari bandar Balakliya dan Izyum di wilayah Kharkiv, Ukraine ke Donetsk untuk mengukuhkan kedudukannya. Menurut media, Ukraine menguasai bandar-bandar utama di wilayah Kharkiv.Kementerian Pertahanan Rusia mengesahkan, pergerakan tentera ke Donetsk mengambil masa tiga hari. Untuk mengelak kerugian semasa pengunduran, Pasukan pertahanan udara Rusia menyerang tentera Ukraine di wilayah Kharkiv.-AFP


Ukraine berjaya tawan semula kawasan seluas 2,000km

(Seorang lelaki menunggang basikal melepasi bahagian kenderaan berperisai yang musnah di Balakliya, wilayah Kharkiv, pada 10 September 2022, di tengah-tengah pencerobohan Rusia ke atas Ukraine/Foto AFP)

KIEV, 11 September- Tentera Ukraine berjaya menawan semula kawasan seluas kira-kira 2,000km, setakat ini. Perkara itu dimaklumkan Presidennya, Volodymyr Zelensky, pada Sabtu sambil menambah langkah tentera Rusia meninggalkan medan perang adalah satu tindakan yang betul. "Buat masa ini, sejak awal September, kira-kira 2,000km telah dibebaskan," kata Zelensky dalam ucapan malamnya.Tidak memperincikan sama ada beliau bercakap mengenai kilometer persegi, namun pada Khamis, ketua komando tentera, Valeriy Zaluzhnyi menyatakan anggotanya telah berjaya menawan semula 1,000km persegi wilayah daripada tentera Rusia."Tindakan tentera Rusia meninggalkan medan perang adalah pilihan yang betul," tambah Zelensky."Tiada tempat di Ukraine untuk penjajah. Tidak akan pernah ada," tegasnya.Tentera Ukraine mengumumkan operasi serangan balas pada awal bulan ini.-AFP

(Presiden Ukraine, Volodymyr Zelensky bertemu dengan Setiausaha Negara Amerika Syarikat (AS), Antony Blinken yang membuat lawatan mengejut ke Kiev pada 8 September 2022/Foto AFP)


Ahli arkeologi Georgia temui gigi manusia berusia 1.8 juta tahun

(Giorgi Bidzinashvili, ahli arkeologi menunjukkangigi kepunyaan spesies awal manusia, yang ditemui dari lapisan batu yang mungkin berusia 1.8 juta tahun/REUTERS)

OROZMANI, Georgia, 11 September- Ahli arkeologi di Georgia telah menemui gigi berusia 1.8 juta tahun milik spesies awal manusia yang mereka katakan mengukuhkan wilayah itu sebagai rumah bagi salah satu penempatan manusia prasejarah terawal di Eropah , mungkin di mana-mana sahaja di luar Afrika.Gigi itu ditemui berhampiran perkampungan Orozmani, sekitar 100 km (62 batu) barat daya ibu kota Georgia Tbilisi, berhampiran Dmanisi di mana tengkorak manusia berusia 1.8 juta tahun, ditemui pada akhir 1990-an dan awal 2000-an.Penemuan Dmanisi adalah penemuan tertua di mana-mana sahaja di dunia di luar Afrika dan menjadi satu penemuan yang mengubah pemahaman saintis tentang evolusi manusia awal dan corak penghijrahan.Penemuan terbaru di tapak 20 kilometer (km) jauhnya memberikan lebih banyak bukti bahawa kawasan pergunungan di selatan Caucasus berkemungkinan salah satu tempat pertama manusia awal menetap selepas berhijrah keluar dari Afrika, kata pakar."Orozmani, bersama-sama dengan Dmanisi, mewakili pusat pengedaran tertua manusia tua atau Homo awal di dunia di luar Afrika," kata Pusat Penyelidikan Arkeologi dan Prasejarah Kebangsaan Georgia, mengumumkan penemuan gigi itu pada Khamis.K etua saintifik pasukan penggali,Giorgi Bidzinashvili berkata dia menganggap gigi itu milik "sepupu" Zezva dan Mzia, nama yang diberikan kepada dua tengkorak fosil berusia hampir 1.8 juta tahun yang hampir lengkap ditemui di Dmanisi.

(Ahli arkeologi di tapak penggalian penemuan gigi kepunyaan spesies awal manusia, yang ditemui pada lapisan batu yang mungkin bertarikh 1.8 juta tahun, berhampiran tapak penggalian di Dmanisi di luar kampung Orozmani, Georgia/REUTERS)

"Implikasinya, bukan sahaja untuk tapak ini, tetapi untuk Georgia dan kisah manusia meninggalkan Afrika 1.8 juta tahun yang lalu adalah sangat besar," kata pelajar arkeologi British Jack Peart, yang pertama kali menemui gigi itu di Orozmani."Ia mengukuhkan Georgia sebagai tempat yang sangat penting untuk paleoantropologi dan kisah manusia secara umum," katanya kepada Reuters.Fosil Homo tertua di mana-mana sahaja di dunia bertarikh sekitar 2.8 juta tahun yang lalu - rahang separa ditemui di Ethiopia zaman moden.Para saintis percaya manusia awal, spesies pemburu dan pengumpul bernama Homo erectus, mungkin mula berhijrah keluar dari Afrika sekitar dua juta tahun lalu. Alat purba bertarikh kira-kira 2.1 juta tahun telah ditemui di China moden, tetapi tapak Georgia adalah rumah kepada mayat manusia purba tertua yang belum ditemui di luar Afrika.-REUTERS


Pengebumian Ratu Elizabeth II, 19 September ini

(Putera Harry dan Putera William bersama isteri melihat jambangan-jambangan bunga tanda penghormatan kepada Ratu elizabeth II yang diletakkan oleh orang ramai di luar  Istana Windsor/AFP)

LONDON, 11 September- Pengebumian negara untuk Ratu Elizabeth akan diadakan pada hari Isnin, 19 September menurut pegawai diraja.Kemagkatan pemerintah berusia 96 tahun itu telah mencetuskan kesedihan dan penghormatan hangat, bukan sahaja daripada keluarga rapat ratu itu sendiri dan ramai rakyat Britain, tetapi juga dari seluruh dunia, mencerminkan kehadirannya di pentas dunia selama 70 tahun."Kami semua fikir semua tentang diri baginda ratu tidak dapat dikalahkan," kata cucunya Putera William, yang kini merupakan pewaris takhta."Ia benar-benar nyata," katanya semasa berjalan beriringan di luar Istana Windsor di mana William dan isterinya Kate muncul bersama di khalayak ramai buat kali pertama dalam dua tahun bersama adik lelakinya Harry dan isterinya Meghan - petanda kematian Elizabeth mungkin membantu memulihkan keretakan. antara anak lelaki Charles.Keranda kayu oak Elizabeth, ditutup dengan kalungan bunga di atasnya, ditempatkan di bilik tarian Istana Balmoral, rumah musim panasnya di Scotland di mana baginda meninggal dunia dengan aman pada hari Khamis.Ia akan dibawa dengan van jenazah melalui perkampungan tanah tinggi terpencil ke ibu negara Scotland, Edinburgh, dalam perjalanan selama enam jam yang membolehkan orang ramai memberi penghormatan.

(Memorial untuk Ratu Elizabeth II dilihat di Konsulat British pada 09 September 2022 di New York/AFP)

Keranda itu kemudiannya akan diterbangkan ke London di mana ia akan kekal di Istana Buckingham sebelum dibawa ke Dewan Westminster untuk disemadikan pada pengebumian di Westminster Abbey, 11 pagi (waktu tempatan) pada 19 September.Kemangkatan Elizabeth, ratu paling lama memerintah Britain, telah mencetuskan emosi yang berat di seluruh dunia. Bangunan dan mercu tanda di Eropah, Amerika dan Afrika telah dinyalakan dalam warna merah, putih dan biru bendera negara itu.Berita berkaitanRatu Elizabeth II akan dimakam di samping Putera PhilipKemangkatan Ratu Elizabeth II: Bendera Pahang dikibar separuh tiangRatu Elizabeth ll mangkat


Penambahan 37 jawatan baharu dalam kabinet, rakyat Sri Lanka berang

COLOMBO, 10 September- Sri Lanka menambah 37 jawatan kanan yang baharu dalam kerajaan, Khamis lalu, sekali gus mencetuskan kecaman pelbagai pihak menerusi media sosial terhadap perbelanjaan awam itu yang disifatkan sebagai 'tidak berfaedah' ketika negara ini terus bergelut dengan krisis ekonomi terburuk.Selama berbulan-bulan, negara dengan kepadatan 22 juta penduduk ini menderita lonjakan inflasi, kekurangan kritikal pelbagai barangan keperluan dan bantahan meluas oleh rakyat, sehingga menyaksikan ia tidak mampu membayar hutang luar negara pada April lalu.Kerajaan memaklumkan, 37 menteri baharu itu tidak akan menerima gaji, namun masing-masing berhak mendapat tiga kereta berserta minyak, perumahan, pengawal peribadi, gaji untuk kakitangan peribadi dan pelepasan cukai.Susulan itu, sejumlah warga Sri Lanka meluahkan kekecewaan mereka dalam media sosial terhadap penggunaan dana awam berkenaan."Berbelanja untuk menteri-menteri tidak berfaedah ini... kita terpaksa mengikat perut. Hanguslah wang cukai saya," ciap pengguna akaun 'Mirhani Rahees'.Pengguna akaun 'Krishna Perera' pula menuduh kerajaan 'tiada komitmen terhadap hak asasi manusia, pembaharuan ekonomi atau kebertanggungjawaban.'Kesemua menteri baharu terbabit adalah daripada gabungan bawah bekas Presiden, Gotabaya Rajapaksa yang melarikan diri ke luar negara pada Julai lalu selepas penunjuk perasaan menyerbu kediaman rasminya, namun pulang semula ke tanah air pada minggu lalu.

(Papan iklan yang mengumumkan kepulangan bekas presiden yang digulingkan Gotabaya Rajapaksa pada 4 September lalu/ AFP)

Antara menteri baharu itu ialah anak saudara Rajapaksa, Sashindra yang menyandang portfolio pengairan.Keseluruhan 37 jawatan baharu berkenaan adalah tambahan kepada 20 anggota Kabinet bawah Presiden Ranil Wickremesinghe yang mengambil alih pentadbiran susulan peletakan jawatan Rajapaksa.Wickremesinghe hanya mempunyai satu kerusi dalam Parlimen dibarisi 225 ahli, dan bergantung pada parti dianggotai Rajapaksa, iaitu Sri Lanka Podujana Peramuna (SLPP) yang merupakan blok terbesar.Menurut pegawai rapat kepada Wickremesinghe, cubaan Presiden itu untuk membentuk kerajaan perpaduan masih belum menjadi kenyataan berikutan pembangkang utama, Samagi Jana Balawegaya (SJB) enggan menyertainya.Sri Lanka sedang berunding dengan Tabung Kewangan Antarabangsa (IMF) untuk memuktamadkan bantuan AS$2.9 bilion yang memerlukan Colombo menaikkan cukai dan menswastakan perusahaan negara yang mencatat kerugian - dua langkah tidak popular dari segi politik.Dalam satu laporan baharu dikeluarkan Selasa lalu, Majlis Hak Asasi Manusia bawah Pertubuhan Bangsa-Bangsa Bersatu (PBB), mengesa Wickremesinghe supaya mengambil tindakan pendakwaan terhadap mereka yang bertanggungjawab atas jenayah ekonomi sehingga mengakibatkan Sri Lanka muflis. - AFP


Putera Charles ambil alih takhta Britain dilantik Raja Charles III

(Putera Charles dinobatkan sebagai Raja Charles III selepas kemangkatan ibunya, Ratu Elizabeth II/Foto AFP)

BALLATER, 9 September - Anak sulung Ratu Elizabeth II, Charles, Putera Wales, hari ini dilantik sebagai Raja Charles III susulan kemangkatan ibundanya.Putera Charles merupakan putera tertua dalam kalangan empat anak Ratu Elizabeth II. Pegawai Istana Buckingham di London mengesahkan Putera Charles, 73 dilantik sebagai Raja berkuatkuasa serta-merta iaitu Raja pertama dengan gelaran itu, yang menduduki takhta sejak 1685.Dalam ucapan pertamanya, Raja Charles menyifatkan kemangkatan Ratu Elizabeth sebagai detik yang paling sedih bagi baginda dan seluruh ahli keluarganya."Kami berkabung atas pemergian seorang Raja yang dihormati dan ibu yang amat disayangi."Saya pasti pemergiannya akan amat dirasai di seluruh negara, dunia, Komanwel dan semua individu," titahnya melalui kenyataan yang ditandatangani 'Yang Mulia Raja'.Istana Buckingham, dalam satu kenyataan ringkas yang dikeluarkan jam 6.30 petang semalam, memaklumkan bermulanya tempoh berkabung selama 10 hari.

(Putera Charles (kiri) bersama Ratu Elizabeth di Istana Buckingham/FOTO AFP)

Baginda akan menggunakan nama King Charles III sekali gus menjadi raja pertama menggunakan nama itu untuk pemerintah British sejak 1685. Manakala isteri baginda iaitu Camilla pula akan dikenali Queen Consort.Raja Charles III secara rasmi akan naik takhta Sabtu ini di Istana St James, London.Ratusan bunga dan lilin yang dinyalakan membanjiri pintu pagar Istana Buckingham di tengah London, sebagai tanda penghormatan rakyat negara itu terhadap pemergian baginda. - AFP


Sultan Hassanal Bolkiah kini monarki tertua memerintah selepas Ratu Elizabeth II

(Sultan Brunei Hassanal Bolkiah menyampaikan ucapan perasmiannya pada permulaan Sidang Kemuncak ASEAN  Ke-24,2021/AFP)

LONDON, 11 September- Pemerintah Brunei, Sultan Hassanal Bolkiah, kini menjadi monarki paling lama bertakhta di dunia selepas kemangkatan Ratu Elizabeth II pada Khamis lalu.Keluarga diraja Brunei memerintah negara itu sejak lebih 600 tahun lalu dan Sultan Hassanal Bolkiah, adalah antara individu terkaya di dunia.Baginda yang menaiki takhta pada 1967, sudah memerintah selama 54 tahun dan 339 hari sehingga Jumaat lalu iaitu lebih empat tahun berbanding Ratu Margrethe II dari Denmark.Ratu berusia 82 tahun yang kuat merokok itu kini adalah monarki paling lama memerintah di Eropah selepas kemangkatan Ratu Elizabeth.Baginda disayangi rakyatnya kerana berjaya menyatukan dan memodenkan keluarga diraja dalam tempoh lebih 50 tahun bertakhta.Ratu Margrethe menaiki takhta pada 1972, ketika sokongan terhadap monarki semakin hambar dalam kalangan rakyat, namun baginda berjaya mengembalikan kegemilangan kerabat diraja dan menawan hati rakyat.Baginda, yang kehilangan suaminya pada 2018, diberi nama timangan 'Daisy' oleh keluarganya dan rakyat Denmark, berjaya mengelakkan sebarang skandal dan memodenkan institusi diraja termasuk membenarkan dua anaknya mengahwini rakyat biasa.Ratu itu kini menduduki tempat kedua sebagai pemerintah diraja masih hidup yang paling lama memerintah.

(Sultan Brunei meraikan sambutan 50 tahun menaiki takhta pada 5 Oktober 2018 dengan  perarakan bergemerlapan, tabik hormat 21 senjata api dan upacara di istananya/AFP)

Sebelum ini, Ratu Elizabeth II menjadi Ketua Negara yang paling lama berkhidmat di dunia dan majlis meraikannya diadakan baru-baru ini sempena ulang tahun ke-70 pertabalan pada awal tahun ini.Baginda menaiki takhta ketika berusia 25 tahun pada 1952, selepas Perang Dunia Kedua.Sultan Hassanal Bolkiah, 76, juga adalah Perdana Menteri Brunei sejak negara dengan 400,000 penduduk itu mencapai kemerdekaan daripada United Kingdom (UK) pada 1984.Di tempat ketiga ialah pemerintah Sweden, Raja Carl Gustaf XVI, yang menaiki takhta ketika berusia 27 tahun selepas datuknya mangkat pada 1973. - AFP


Ratu Elizabeth II akan dimakam di samping Putera Philip

LONDON, 10 September - Ratu Elizabeth II akan dimakamkan di sebuah gereja kecil Raja George VI di Istana Windsor, Berkshire di England yang dijangka disempurnakan pada minggu depan.Rancangan untuk pemakaman Ratu Elizabeth II kini sedang dilakukan ketika negara itu bersedih atas kehilangan ratu yang paling lama bertakhta dalam sejarah British dan akan dimakamkan di gereja tersebut.Gereja kecil itu dinamakan sempena ayahandanya, Raja George VI dan dibina pada tahun 1969 di dalam Gereja Kecil St George yang utama.

Gereja berkenaan juga merupakan tempat pemakaman ayahanda dan bonda Ratu Elizabeth II.Ayahandanya menjadi Raja England dari tahun 1936 hingga 1952.Makamnya akan terletak bersebelahan dengan suaminya, mendiang Putera Philip yang meninggal dunia pada April tahun lalu.-AFP


Lawatan PBB ke Pakistan usaha tingkat bantuan mangsa banjir

ISLAMABAD, 10 September - Setiausaha Agung Pertubuhan Bangsa Bersatu (PBB), Antonio Guterres merayu kepada dunia supaya membantu Pakistan yang hampir lumpuh susulan banjir teruk melanda negara itu.Beliau meminta masyarakat antarabangsa supaya sama-sama membantu Pakistan bangkit daripada bencana iklim berkenaan.Guterres melakukan lawatan kerja dua hari ke Pakistan bagi melihat sendiri kerosakan akibat banjir yang meragut nyawa ratusan orang serta menyebabkan setengah juta yang lain menjadi gelandangan.Lawatan beliau itu dibuat kurang dua minggu selepas beliau merayu bagi dana kecemasan bernilai AS$160 juta untuk membantu penduduk terjejas.

"Pakistan memerlukan sokongan kewangan yang besar untuk bertindak balas terhadap krisis ini yang telah menelan belanjanya mengikut beberapa anggaran yang saya dengar kira-kira US$30 bilion, dan sokongan itu amat diperlukan dan ia bukan soal penyatuan, ia adalah soal keadilan," kata Guterres.Seorang pegawai Pakistan mengatakan pemulihan banjir itu memerlukan sekurang-kurangnya AS$10 bilion bagi membina semula serta membaiki infrastruktur yang rosak, serta telah mengorbankan hampir 1,400 orang.Setakat ini, agensi PBB dan beberapa negara sudah menghantar bantuan. Amerika Syarikat menyatakan bahawa ia akan memberi bantuan AS$30 juta untuk membantu penduduk terjejas banjir.-AFP


(Kombinasi gambar Ratu Elizabeth II sepanjang 70 tahun pemerintahannya/FOTO AFP)

Kenali sejarah kehidupan Ratu Elizabeth II:21 April 1926Elizabeth Alexandra Mary Windsor, lebih dikenali sebagai Ratu Elizabeth II dilahirkan di 17 Bruton St, London, pada 21 April 1926.11 Disember 1936Bapanya George menjadi Raja selepas bapa saudaranya, Raja Edward turun takhta pada 11 Disember 1936. Pada ketika itu itu baginda menjadi pewaris kepada bapa saudaranya.24 Februari 1945Ketika usia 19 tahun, baginda menyertai Perkhidmatan Wilayah Bantuan Wanita semasa Perang Dunia Kedua. Ratu Elizabeth menjadi wanita Keluarga Diraja yang pertama berkhidmat dalam angkatan tentera meski pun dapat tentangan hebat dari keluarganyaKhidmat ketenteraan beliau berakhir selepas Jepun pula menyerah kalah pada 2 September 1945.

(Elizabeth membaiki kenderaan tentera ketika baginda berkhidmat sebagai tentera)

20 November 1947 Pada usia 21 tahun baginda berkahwin dengan seorang putera dari Greece iaitu leftenan tentera laut Philip Mountbatten, di Westminster Abbey London.

(Gambar fail pada majlis perkahwinan Ratu Elizabeth II dan Putera Philip pada 20 November 1947. Dihadiri ahli keluarga Diraja British/FOTO AFP)

14 November 1948Baginda dikurniakan empat cahaya mata iaitu tiga putera dan seorang puteri. Putera Charles (lahir pada 1948) dan Puteri Anne (1950) merupakan anak baginda bersama suaminya Putera Philip sebelum menaiki takhta.Manakala Putera Andrew (1960) dan Putera Edward (1964) lahir selepas baginda menjadi pemaisuri.Mereka mempunyai lapan cucu dan 10 cicit.6 Februari 1952Ratu Elizabeth menaiki takhta selepas kemangkatan ayahanda baginda Raja George VI dan merupakan pembukaan Parlimen negara pertama buat baginda.2 Jun 1953Baginda dimahkotakan di Westminster Abbey, London. Istiadat kemahkotaan itu merupakan yang pertama disiarkan di televisyen.29 Julai 1981Anak pertama baginda Putera Charles berkahwin dengan Puteri Diana di Saint Paul Cathedral, London.31 Ogos 1997Selepas lima hari kematian Puteri Diana, baginda berucap dari balkoni Istana Buckingham, menyifatkan Puteri Diana seorang yang luar biasa dan berbakat. Sentiasa tersenyum dan ketawa serta memberi inspirasi kepada orang lain dengan kemesraan dan kebaikannya. Baginda bertitah amat mengagumi dan menghormati Puteri Diana atas komitmennya terhadap orang lain serta dua orang anak lelakinya.6 Februari 2012Baginda Elizabeth meraikan Jubli Intan yang merupakan ratu paling lama memerintah dalam Monarki British iaitu selama 60 tahun.9 September 2015Baginda menjadi raja Britain yang paling lama berkhidmat, mengatasi rekod Ratu Victoria yang menduduki takhta selama 63 tahun dan tujuh bulan. Ratu Victoria meninggal pada usia 81 tahun.

(Ratu Elizabeth dan suaminya Putera Philip pada majlis perkahwinan Puteri Eugenie dan Jack Brooksbank di Gereja Kecil St George, Istana Windsor pada 12 Oktober 2018/FOTO AFP)

9 April 2021 Suami baginda Putera Philip meninggal dunia ketika usianya 99 tahun.2 Jun 2022Era pemerintahan baginda mencecah 70 tahun. Ratu Elizabeth meraikan Jubli Platinum sempena pemerintahannya ke-70 di atas takhta dan ulang tahun baginda yang ke-96.Baginda membuat penampilan umum pada hari keempat iaitu yang juga hari terakhir perayaan tersebut. 9 September 2022Ratu Elizabeth II, monarki Britain yang paling lama bertakhta dalam sejarah negara mangkat pada usia 96 tahun selepas 70 tahun bertakhta.

(Imej Ratu Elizabeth II dipaparkan di Times Square di New York sebaik diumumkan kemangkatan baginda/FOTO AFP)

Mengimbau kembali kegemilangan pemerintahan bagindaSepanjang pemerintahannya Ratu Elizabeth telah berkhidmat bersama 15 Perdana Menteri.Elizabeth adalah ratu pemerintah kepada 15 negara termasuk United Kingdom, Australia, Kanada, New Zealand, Jamaica, Antigua dan Barbuda, Bahamas, Belize, Grenada, Papua New Guinea, Kepulauan Solomon, St Kitts dan Nevis, St Lucia, St Vincent dan Grenadines, dan Tuvalu.Hanya tiga kerabat diraja di seluruh dunia yang pernah memegang takhta melebihi 70 tahun iaitu Raja Perancis, Raja Louis XIV yang memerintah selama 72 tahun dan 110 hari, Raja Thailand, Raja Bhumibol Adulyadej (70 tahun dan 91 hari) dan Putera Liechtenstein (70 tahun dan 91 hari).Baginda pernah berkunjung ke Malaysia sebanyak tiga kali - lawatan sulung pada 1972, menghadiri Mesyuarat Ketua-ketua Kerajaan Komanwel (CHOGM) di Langkawi pada 1989, dan menghadiri penutupan Sukan Komanwel XVI pada 1998.

(Gambar terbaru Ratu Elizabeth II ketika baginda menerima mengadap ketua parti Konservatif merangkap Perdana Menteri Britain yang baharu, Liz Truss, di Istana Balmoral, Scotland pada 6 Sept 2022/FOTO AFP)


Amaran banjir di ibu kota Bangkok

BANGKOK, 9 September- Thailand naikkan amaran banjir di ibu kota Bangkok kerana lebih banyak hujan diramalkan dalam tempoh musim monsun.Banyak jalan raya juga sudah digenangi air setinggi 30 sentimeter. Kawasan yang terjejas termasuk bulatan Bang Khen dan jalan Chaeng Watthana serta Phahyon Yothin, menurut Administrasi Metropolitan Bangkok (BMA), lapor Bangkok Post.Menurut Bangkok Post, Kerajaan Thai menyatakan bahawa semua terusan utama di Bangkok sudah dipenuhi air.Kerja-kerja untuk mengalirkan sebahagian air itu ke laut dilihat tidak begitu berhasil.Pihak berkuasa menyatakan longkang-longkang yang sudah usang dalam sistem saliran Bangkok tidak dapat menampung jumlah air hujan sekarang.


Taufan Kay badai semenanjung Baja California

MEXICO, 9 September- Taufan Kay membadai semenanjung Baja California di barat laut Mexico, pada Khamis, menimbulkan ancaman banjir kilat, tanah runtuh dan ombak yang merosakkan, menurut peramal.Ribut tersebut menjadi lemah dan dikategorikan satu, paling rendah pada skala lima sebelum membadai di daerah yang kurang penduduk itu.Taufan Kay membawa angin berkelajuan maksimum hampir 120km sejam dan terletak 70 batu di tenggara Punta Eugenia, menurut Pusat Taufan Kebangsaan (NHC).Pusat taufan itu dijangka merentasi bahagian semenanjung Baja California sebelum Taufan Kay menjadi lemah kepada ribut tropika dan kembali ke Pasifik, kata NHC.Pihak berkuasa Mexico turut menggesa penduduk supaya mengambil langkah berjaga-jaga kerana bahaya tanah runtuh dan banjir.Para pegawai sebelum ini turut membuka tempat perlindungan ribut untuk kawasan yang terjejas.Mexico kerap dilanda ribut tropika di kedua-dua pantai Pasifik dan Atlantik, biasanya antara bulan Mei dan November.-AFP

(Pegawai polis berpakaian baju hujan memantau ombak ketika angin kencang di pantai Pasifik Mexico pada 7 September 2020/REUTERS)


32 korban pusat karaoke di Vietnam

(Mangsa di wad di hospital Besar An Phu di wilayah Binh Duong, utara Bandaraya Ho Chi Minh/AFP)

VIETNAM, 9 September- Jumlah korban dalam kejadian kebakaran di sebuah pusat karaoke di wilayah Binh Duong di selatan Vietnam malam kelmarin, meningkat kepada 32 orang.Angka korban itu melibatkan 17 orang lelaki dan 15 orang wanita dengan lapan mangsa ditemukan maut di tandas.Ketika kejadian terdapat 40 orang terperangkap di tingkat dua dan tiga bangunan berkenaan.Ramai bersesak-sesak menuju ke balkoni untuk menyelamatkan diri daripada api yang marak dengan cepat.Malah ada yang terpaksa melompat keluar dari bangunan.Siasatan awal mendapati punca kebakaran akibat litar pintas dan pemeriksaan menyeluruh akan dilakukan.Perdana Menteri Vietnam Pham Minh Chinh pada Rabu mengarahkan pemeriksaan lanjut ke atas tempat berisiko tinggi, terutama bar dan pusat karaoke, bagi mengelakkan kejadian serupa berulang.

(Bahagian luar bar Karaoke An Phu terbakar di wilayah Binh Duong, utara Ho Chi Minh/AFP)


Kebakaran hutan di California meningkat dua kali ganda

HEMET, 9 September- Kebakaran hutan yang berlaku di luar Los Angeles, meningkat dua kali ganda dalam tempoh kurang 24 jam.Demikian menurut pihak bomba pada Khamis, ketika satu hari lagi cuaca panas terik dialami di barat Amerika Syarikat.Beribu-ribu orang diarah dipindahkan susulan api yang marak dan merebak ke kawasan seluas 19,000 ekar."Api akan bergerak aktif di bahagian timur, selatan dan utara," menurut kenyataan Cal Fire.Setakat ini, dua orang dilaporkan terkorban dalam kebakaran yang meletus pada Isnin.Dilaporkan, suhu berulang kali melebihi 43 darjah celcius di beberapa bahagian California, Nevada dan Arizona.Haba panas memberi kesan besar terhadap grid elektrik di California apabila isi rumah menaikkan suhu penghawa dingin.-AFP

(Sebuah pesawat pemadam kebakaran menggugurkan kalis api ketika Fairview Fire terbakar berhampiran rumah lereng bukit pada 6 September 2022 berhampiran Hemet, California/AFP)

Berita berkaitanKebakaran hutan di utara California paksa ribuan penduduk berpindahDua maut kebakaran hutan di California, ribuan lagi diarah berpindah


Korea Utara menjadikan dasar senjata nuklear 'tidak boleh diubah' dengan undang-undang baharu

SEOUL, 9 September– Korea Utara meluluskan undang-undang yang memperbaharui hak untuk menggunakan serangan nuklear awalan untuk melindungi dirinya sendiri, kata pemimpin utama Kim Jong Un menjadikan status nuklearnya "tidak dapat dipulihkan" dan menghalang sebarang rundingan penyahnuklear (penghapusan senjata nuklear), lapor media kerajaan pada Jumaat .Langkah itu dibuat ketika pemerhati berkata Korea Utara nampaknya sedang bersiap untuk menyambung ujian nuklear buat pertama kali sejak 2017, selepas sidang kemuncak bersejarah dengan Amerika Syarikat (AS) ketika itu. Presiden Donald Trump dan pemimpin dunia lain pada 2018 gagal memujuk Kim untuk meninggalkan pembangunan senjatanya.Parlimen Korea Utara, Perhimpunan Rakyat Agung telah meluluskan undang-undang itu pada Khamis, menurut agensi berita negara KCNA.

(Pemimpin Korea Utara, Kim Jong Un / Foto Reuters)

"Kepentingan yang paling penting dalam menggubal dasar senjata nuklear adalah untuk membuat ketetapan supaya tidak ada tawar-menawar mengenai senjata nuklear kita," kata Kim dalam ucapan di perhimpunan itu.Korea Utara telah mengisytiharkan sebagai negara senjata nuklear dalam perlembagaannya, tetapi undang-undang baharu itu menetapkan bila senjata nuklear boleh digunakan, termasuk untuk bertindak balas terhadap serangan, atau menghentikan pencerobohan. Ia juga membenarkan serangan nuklear awalan jika serangan yang akan berlaku oleh senjata pemusnah besar-besaran atau terhadap "sasaran strategik" negara dikesan.Undang-undang itu juga melarang sebarang perkongsian senjata nuklear atau teknologi dengan negara lain, lapor KCNA.Seorang ahli parlimen berkata undang-undang itu akan menjadi jaminan undang-undang yang kuat untuk menyatukan kedudukan Korea Utara sebagai negara senjata nuklear dan memastikan "ciri telus, konsisten dan standard" dasar nuklearnya, lapor KCNA.Pentadbiran Presiden AS Joe Biden telah menawarkan untuk bercakap dengan Kim pada bila-bila masa, di mana-mana tempat, dan Presiden Korea Selatan Yoon Suk-yeol berkata negaranya akan memberikan sejumlah besar bantuan ekonomi jika Pyongyang mula melaksanakan program penghapusan senjata nuklear.Bagaimanapun, Korea Utara telah menolak cadangan itu, dengan mengatakan bahawa Amerika Syarikat dan sekutunya mengekalkan "dasar bermusuhan" seperti sekatan dan latihan ketenteraan yang menjejaskan mesej keamanan mereka."Selagi senjata nuklear kekal di bumi dan imperialisme kekal, gerakan Amerika Syarikat serta pengikutnya menentang republik kita, ia (program nuklear)  tidak akan ditamatkan, kerja kita untuk mengukuhkan kuasa nuklear tidak akan berhenti," kata Kim.- REUTERS


Ratu Elizabeth ll mangkat

LONDON, 9 September- Pemerintah paling lama berkhidmat di Britain, Ratu Elizabeth ll mangkat pada usia 96 tahun.

Perkara itu disahkan Istana Buckingham pada Khamis.


Ratu Elizabeth II diletak di bawah pemantauan kesihatan

LONDON, 8 September- Istana Buckingham menjelaskan Ratu Elizabeth II berada di bawah pengawasan perubatan susulan kerpihatinan doktor terhadap kesihatan baginda.Dalam satu kenyataan rasmi oleh Istana Buckingham pada Khamis, doktor yang merawatnya menasihatkan baginda diletakkan dalam pemantauan perubatan.Ratu berusia 96 tahun itu, dilanda masalah kesihatan sejak Oktober lalu yang menyebabkan baginda mengalami kesukaran berjalan dan berdiri."Berikutan penilaian lanjut pagi ini, doktor Permaisuri mengambil berat tentang kesihatan Baginda dan telah mengesyorkan beliau kekal di bawah pengawasan perubatan," kata Istana Buckingham dalam kenyataan itu.Pengumuman berkenaan dibuat sehari selepas ratu berusia 96 tahun itu membatalkan mesyuarat Majlis Privy dan diminta untuk berehat.Istana menjelaskan ratu itu 'selesa' dan terus berada di Istana Balmoral di Scotland, tempat baginda menghabiskan musim panas.Ratu Elizabeth dikhabarkan kelihatan lebih lemah dalam beberapa bulan kebelakangan ini yang menyaksikannya menarik diri menghadiri acara rasmi.Baginda ratu dilihat berjalan dengan bantuan tongkat pada beberapa penampilan rasminya dan dibawa menaiki kereta melawat tapak Pameran Bunga Chelsea.Februari lalu baginda ratu turut disahkan positif COVID-19 yang diakui menjadikannya cepat letih.

(Papan bertulis "tiadau upacara pertukaran pengawal hari ini" dipamerkan di halaman istana Buckingham, London/AFP)

Waris utama keluarga diraja Putera Charles, 73, dan anaknya Putera William, 40, sedang menuju ke Scotland bagi melawat baginda ratu, menurut pejabat Clarence House dan Istana Kensington.Secara rasmi, pihak istana hanya memaklumkan Ratu Elizabeth mengalami masalah mobiliti dan kesukaran berjalan tetapi tidak memberikan butiran lanjut.Baginda kini berada dalam era Jubli Platinum menandakan 70 tahun memegang takhta sejak menggantikan ayahnya Raja George VI pada tahun 1952.-AFP


'Tren Zombie': Strategi terbaharu tarik orang ramai guna sistem pengangkutan awam

(Pelakon upahan beraksi sebagai zombie dalam tarikan terbaru stesen transit aliran ringan (LRT)Jakarta di Indonesia bagi menggalakkan orang ramai menggunakan pengangkutan awam/AFP)

JAKARTA, 8 September- Pengendali transit aliran ringan (LRT) Jakarta mengubah tren dan stesennya ibarat set 'zombie' mirip kepada filem seram popular Korea Selatan, 'Train to Busan'.Usaha itu menjadi strategi terbaru bagi menarik lebih ramai orang awam menggunakan sistem pengangkutan terbabit, sekali gus mengurangkan kesesakan teruk di jalan raya sekitar Jakarta.Tarikan berbayar 'Train to Apocalypse' dikendali PT LRT Jakarta dan Pandora Box yang dilancarkan bulan lalu itu, bertujuan mempromosikan penggunaan sistem pengangkutan darat baharu itu, khususnya dalam kalangan golongan muda.Ibarat menonton filem berkaitan bencana diserang makhluk mengerikan itu, kumpulan pelakon tampil dengan solekan dan berpakaian seperti 'zombie' manakala pada dinding gerabak terdapat percikan serta tompokan 'darah'.Bagi pengunjung yang ingin merasai pengalaman terbabit, kumpulan zombie berkenaan akan menarik penumpang, mengejar mereka di sepanjang laluan tren yang gelap itu.Malah, dalam bahagian tren akan memaparkan siaran berita kononnya virus 'Pandora' merebak di sekitar bandar raya berkenaan, mengubah manusia menjadi zombie.Bagaimanapun, pengunjung akan diselamatkan tentera bersenjata yang melawan kumpulan zombie berkenaan sebelum membawa orang awam ke tempat selamat."Bahaya, awas zombie antara papan tanda amaran di stesen berkenaan yang diterangi dengan lampu kecemasan berwarna merah."Sebenarnya zombie terbabit tidak mengejar kita, namun kita tetap akan berasa panik," katanya seorang pengunjung, Genesis Christi, 17.

(Pelakon upahan beraksi sebagai zombie dalam tarikan terbaru stesen transit aliran ringan (LRT) Jakarta di Indonesia bagi menggalakkan orang ramai menggunakan pengangkutan awam.awam/AFP)

Sementara itu, Ketua Pegawai Eksekutif Pandora Box, Billy Junior, berkata tarikan itu mengambil iktibar daripada filem 'Train to Busan'."Kami mahu golongan muda merasakan bahawa menggunakan pengangkutan awam adalah sesuatu yang menyeronokkan," katanya.Jakarta, dengan lebih 30 juta penduduk, adalah antara bandaraya paling teruk tercemar di dunia dengan kesesakan trafik antara terburuk di dunia, malah siar kakinya yang tinggi rendah tidak sesuai untuk pejalan kaki.Sistem LRT di negara itu memulakan operasi komersial pada Disember 2019 dan ketika itu, pakar pengangkutan memberi amaran bahawa konsep pengangkutan baharu dan tambang murah tidak cukup bagi mengatasi masalah trafik di Jakarta.Bagi orang ramai yang ingin merasai pengalaman 'diserang' zombie', Train to Apocalypse mengenakan bayaran antara 60,000 hingga 70,000 rupiah (RM18-RM21). -AFP


Korban gempa di Sichuan cecah 82 orang

SICHUAN, 9 September- Angka korban akibat gempa bumi yang melanda wilayah Sichuan di barat daya China telah mencecah 82 orang.Media tempatan melaporkan, gempa berukuran 6.8 pada skala Ritcher itu turut menyebabkan 270 yang lain cedera.Pusat Gempa Bumi China memaklumkan, kejadian itu telah memusnahkan rangkaian elektrik dan merosakkan kediaman serta infrastruktur.Pihak berkuasa tempatan juga telah memindahkan 10,600 penduduk dari kawasan terjejas sementara operasi mencari dan menyelamat masih diteruskan.

(Anggota keselamatan mengangkat bekalan untuk kegunaan penduduk terjejas / Foto AFP)

Wilayah Sichuan antara wilayah paling kerap dilanda gempa bumi di China.Pada Mei 2008, gempa bumi berukuran 8.2 pada skala Richter melanda kawasan terbabit sehingga menyebabkan 87,150 orang terkorban atau hilang, manakala 374,000 cedera dan berjuta-juta lagi hilang tempat tinggal. Kerosakan infrastruktur dianggarkan melebihi 1 trilion yuan.


Amuk: Empat mati tiga cedera lelaki lepaskan tembakan rambang

WASHINGTON, 8 September- Sekurang-kurangnya empat orang terbunuh dan tiga lagi cedera dalam kejadian amuk selama kira-kira sejam melibatkan seorang lelaki yang melepaskan tembakan di sekitar Memphis.

Menurut polis, lelaki itu akhirnya berjaya ditahan setelah pemburuan digerakkan polis bandaraya Amerika Syarikat itu.

Pegawai polis mengenal pasti suspek sebagai Ezekiel Kelly, 19 tahun. Ketika ditahan kira-kira 9.00 malam waktu tempatan, polis menemukan dua senjata di dalam kenderaannya.

“(Kelly) telah ditahan oleh anggota polis Memphis dan Pejabat Sheriff Shelby County," kata Ketua Polis Memphis, Cerelyn Davis pada sidang akhbar.

Menurut Devis, Kelly didakwa membunuh mangsa pertama pada tengah malam Rabu dan dia melakukan aksi tembak di seluruh bandar Tennessee pada awal petang.

Jelas polis, terdapat sekurang-kurangnya lapan lokasi jenayah berbeza yang dilakukan Kelly termasuk rompakan kereta dan tembakan di sebuah kedai, dan Kelly ada menyiarkan secara langsung detik 'keseronokan' itu.

“Ezekiel Kelly ada membuat siaran langsung di Facebook apabila dia melepaskan tembakan semasa rompakan di kedai, ” kata Davis.

(Anggota polis menjalankan siasatan di lokasi rompakan kereta yang dikaitkan dengan kejadian amuk dan tembak pada 7 September 2022 di Memphis/AFP)

Ketika kejadian, pihak berkuasa telah mengeluarkan perintah "kawasan perlindungan” bagi memastikan keselamatan bandar itu.

Kejadian seumpama itu termasuk keganasan senjata api memang kerap berlaku di AS, namun Kongres enggan meluluskan undang-undang kawalan senjata api yang ketat atas faktor perbezaan politik.

Menurut Gun Violence Archive, sekurang-kurangnya 490 orang terbunuh dalam insiden tembakan seperti itu pada tahun ini manakala 14,050 orang terbunuh dalam insiden berkaitan senjata api dalam tempoh sama, tidak termasuk kes bunuh diri. –AFP


AS mungkin sarankan vaksinasi tahunan COVID-19

(Sebahagian besar rakyat AS, sedang menuju ke arah inisiatif pemberian satu suntikan vaksin COVID-19 secara tahunan yang boleh memberi tahap perlindungan tinggi sepanjang tahun untuk mengelak sakit serius/REUTERS)

WASHINGTON, 8 September- Amerika Syarikat (AS) berkemungkinan akan menyarankan supaya vaksin COVID-19 diambil secara tahunan, kata pegawai kesihatan, semalam, ketika dos penggalak baharu diperkenalkan bagi melawan penularan varian semasa.

Setiausaha Kesihatan AS, Xavier Becerra dalam taklimat di White House memaklumkan bahawa menjelang hujung minggu ini, pemberian vaksin terkini itu akan disediakan dalam lingkungan lapan kilometer dari penempatan 90 peratus rakyat AS.Justeru, orang ramai boleh mendapatkan dos penggalak baharu itu pada musim luruh atau sejuk nanti, bersama-sama suntikan tahunan vaksin selesema seperti kelaziman.Presiden AS, Joe Biden, dalam satu kenyataan berasingan pula berkata untuk kebanyakan rakyat negara ini, 'ia bermaksud satu suntikan vaksin COVID-19, sekali setahun pada setiap musim luruh.'Penyelaras Tindak Balas COVID-19 White House, Dr Ashish Jha menjelaskan bahawa bagi sebahagian besar rakyat AS, sedang menuju ke arah inisiatif pemberian satu suntikan vaksin COVID-19 secara tahunan yang boleh memberi tahap perlindungan tinggi sepanjang tahun untuk mengelak sakit serius.

(Amerika Syarikat (AS) berkemungkinan akan menyarankan supaya vaksin COVID-19 diambil secara tahunan, kata pegawai kesihatan, ketika dos penggalak baharu diperkenalkan bagi melawan penularan varian semasa/REUTERS)

Dalam pada itu, Pengarah Pusat Pencegahan dan Kawalan Penyakit (CDC) AS, Rochelle Walensky, berkata walaupun purata tujuh hari kemasukan ke hospital akibat COVID-19 kini menyusut 14 peratus kepada 4,500 orang sehari, vaksinasi secara tahunan boleh membantu menyelamatkan ribuan nyawa."Unjuran model menunjukkan pengambilan dos vaksin COVID-19 yang terkini serupa dengan liputan vaksin selesema tahunan pada awal musim luruh, boleh mencegah hingga 100,000 kemasukan ke hospital dan 9,000 kematian, selain menjimatkan kos perubatan mencecah berbilion dolar," katanya.Pakar penyakit berjangkit AS, Dr Anthony Fauci pula berpandangan melainkan muncul varian berbeza secara mendadak, pemberian vaksin secara tahunan sepatutnya dapat memberikan perlindungan mencukupi kepada kebanyakan orang, namun sesetengah kumpulan rentan berkemungkinan memerlukan vaksinasi lebih kerap."Kita berkemungkinan menuju ke arah pelaksanaan imunisasi seperti vaksin tahunan influenza, membabitkan pemberian suntikan tahunan vaksin terkini COVID-19 yang dipadankan dengan strain semasa, kepada sebahagian besar populasi," katanya. -REUTERS